DS Sigma - Dana IPO untuk Perolehan Jentera dan Kilang Baharu

DS Sigma terlibat dalam pembuatan produk pembungkusan kertas beralun termasuk karton, perlindungan bungkusan dan palet kertas, termasuk perlindungan bungkusan yang tidak berasaskan kertas seperti plastik, foam dan produk berasaskan getah.

Butiran IPO syarikat adalah seperti berikut:

Harga IPO:

RM 0.55

Status syariah:

Disahkan syariah oleh SAC

Pasaran:

ACE

Permodalan pasaran:

RM 264 juta

Nisbah PE:

12.56

Permohonan ditutup:

21 Disember 2022

Cabutan saham:

27 Disember 2022

Tarikh penyenaraian:

6 Januari 2023

Perniagaan DS Sigma

Syarikat ini telah diperbadankan sebagai syarikat persendirian di bawah nama DS Sigma Holdings Sdn Bhd dan seterusnya ditukarkan kepada syarikat awam pada 17 Febuari 2022.

Struktur syarikat selepas disenaraikan adalah seperti berikut:

Sumber: Prospektus IPO

DS Manufacturing terlibat dalam pembuatan produk pembungkusan kertas beralun, manakala DS Packaging terlibat dalam pembuatan produk pembungkusan kertas beralun dan juga produk bungkusan bukan berasaskan kertas seperti plastik, foam dan produk getah. Kaisung pula terlibat dalam pembekalan produk perlindungan bungkusan.

Rajah berikut menggambarkan model perniagaan DS Sigma:

Model perniagaan syarikat

Prestasi kewangan DS Sigma

Pada tahun kewangan 2020, pendapatan syarikat menurun sebanyak RM 19.79 juta (18.73%), menjadi RM 85.89 juta daripada RM 105.68 juta pada tahun 2019. Ini adalah kerana terdapat kekurangan permintaan daripada pelanggan-pelanggan utama yang terkesan akibat persaingan elektronik pengguna secara global.

Selain itu, syarikat ini juga adalah salah satu syarikat yang terkesan oleh Perintah Kawalan Pergerakan (PKP) sewaktu pandemik COVID-19 melanda akibat panggantungan sementara aktiviti perniagaan. Pendapatan syarikat menurun daripada RM 8.65 juta menjadi RM 5.33 juta pada bulan Mac 2020 dan RM 0.73 juta pada April 2020.

Pendapatan syarikat kemudian meningkat sebanyak RM 41.97 juta (48.86%) menjadi RM 127.86 juta pada tahun 2021. Namun, jatuh semula sebanyak RM 6.64 juta (5.19%) pada tahun 2022. Ini adalah kerana terdapat kekurangan permintaan daripada pelanggan-pelanggan utama yang terganggu akibat Pelan Pemulihan Fasa 1 dan juga yang terpaksa menghentikan model produk daripada Rusia semasa sekatan antarabangsa yang dikenakan ke atas negara itu pada awal tahun 2022.

Prestasi kewangan syarikat

Pendapatan syarikat DS Sigma datang daripada 2 segmen perniagaan iaitu:

Pembuatan produk pembungkusan kertas beralun

Pembekalan produk perlindungan bungkusan

Pendapatan syarikat mengikut segmen adalah seperti di bawah:

Prestasi kewangan mengikut segmen

Secara umumnya, pendapatan syarikat yang diperoleh daripada jualan barangan atau khidmat akan dikira apabila barangan tersebut telah diterima oleh pelanggan. Dari tempoh tahun kewangan 2019 sehingga tahun 2022, pendapatan syarikat meningkat dengan kadar CAGR sebanyak 4.68%, iaitu daripada RM 105.68 juta pada tahun 2019 menjadi RM 121.22 juta pada tahun 2022. Peningkatan ini adalah kebanyakkannya disumbangkan oleh operasi pembuatan.

Operasi pembuatan syarikat DS Sigma adalah segmen utama yang menyumbang kepada majoriti pendapatan syarikat, iaitu sebanyak 72.66% pada tahun 2019, pada 74.67% tahun 2020, 78.57% pada tahun 2021 dan 80.36% pada tahun 2022. Ini adalah disebabkan oleh penjualan karton dan produk perlindungan pembungkusan.

Manakala untuk pembekalan produk perlindungan pembungkusan pula menyumbang kepada 27.34% (RM 28.90 juta), 25.33% (RM 21.76 juta), 21.43% (RM 27.40 juta) dan 19.64% (RM 23.81 juta) daripada jumlah pendapatan pada tahun 2019, 2020, 2021 dan 2022. Pendapatan ini adalah hasil daripada jualan beg LDPE dan HDPE, foam dan beg PE foam yang berlamina.

Pelanggan utama syarikat

DS Sigma bergantung kepada sekumpulan pelanggan utama iaitu SSCSM, Samsung Electronics, SOEM, PAACM dan PAVC, yang secara kolektif mengambil kira 91.33%, 91.85%, 78.97% dan 73.32% daripada jumlah hasil syarikat untuk tahun kewangan 30 Jun 2019, 30 Jun 2020, 30 Jun 2021 dan 30 Jun 2022.

Berikut merupakan senarai pelanggan utama DS Sigma:

Senarai pelanggan utama syarikat

Kelebihan daya saing

DS Sigma mampu menyediakan produk pembungkusan seperti produk papan beralun, pembekalan bahan bungkusan dan penyediaan perkhidmatan nilai tambah dengan pembuatan secara
in house
.

Syarikat ini juga telah beroperasi selama 20 tahun, di mana mereka telah membina hubungan jangka panjang dengan pelanggan-pelanggan mereka. 5 pelanggan utama mereka ini telah menjalinkan hubungan perniagaan bersama selama 9 tahun hingga 20 tahun.

Tambahan lagi, mereka juga mampu untuk menyediakan penghantaran pantas kepada pelanggan dan pada masa yang sama mempunyai pengurusan inventori yang bagus.

Risiko berkaitan perniagaan dan operasi

DS Sigma bergantung kepada pelanggan-pelanggan utama mereka, iaitu SSCSM, Samsung Electronics, SOEM, PAACM dan PAVC, yang menyumbang sebahagian besar daripada pendapatan syarikat. Sekiranya kehilangan salah satu daripada pelanggan ini dan tidak dapat digantikan dalam masa yang singkat, ia akan memberikan kesan negatif kepada kewangan syarikat.

Syarikat ini juga terdedah kepada pengurangan pembekalan bahan-bahan input. Disebabkan syarikat in tidak mempunyai hubungan jangka masa panjang dengan mana-mana pembekal, oleh itu tiada jaminan bahawa mereka mampu untuk mendapatkan sumber secara konsisten.

Selain itu, perubahan harga produk berasaskan kertas, ketersediaan pekerja asing dan kebergantungan kepada kontraktor persendirian untuk aktiviti pemasangan juga dapat memberi kesan kepada syarikat.

Tambahan lagi, syarikat ini juga terdedah kepada gangguan yang tidak dijangka seperti kerosakan mesin dan PKP ketika pandemik.

Strategi IPO dan masa depan

Dana yang diterima daripada IPO ini akan digunakan untuk tujuan seperti yang berikut:

Dana

Nilai (Juta)

Peratusan (%)

Perluasan kemudahan operasi

17.20

34.30

Pembelian mesin dan peralatan baru

16.14

31.91

Menubuhkan pusat reka bentuk pembungkusan dan inovasi

1.14

2.27

Pembayaran balik pinjaman bank

6.00

11.96

Modal kerja

5.41

10.79

Perbelanjaan penyenaraian IPO

4.40

8.77

Jumlah

50.149

100

Majoriti dana akan digunakan untuk tujuan perkembangan perniagaan, iaitu dengan perluasan kemudahan operasi (34.30%), pembelian mesin dan peralatan baru (31.91%) serta penubuhan pusat reka bentuk pembungkusan dan inovasi (2.27%).

Syarikat ini bercadang untuk meluaskan kemudahan operasi dengan mengembangkan perniagaan ke Pulau Pinang serta membuka pejabat dan kilang baru di Lembah Klang. Daripada nilai dana yang diperuntukkan untuk perkembangan ini iaitu RM 17.20 juta, RM 16 juta akan digunakan untuk pembukaan pejabat dan kilang di Lembah Klang, manakala baki RM 1.2 juta akan digunakan untuk mengembangkan perniagaan ke Pulau Pinang.

Bagi memenuhi hasrat mereka untuk mengautomasikan sepenuhnya produksi karton beralun, DS Sigma merancang untuk membeli dan memasang mesin pembungkusan automatik dan robotik untuk bahagian pengeluaran dalam kilang mereka. Selain itu, mereka juga bercadang untuk memperkenalkan jenis palet kertas baharu yang menggunakan papan
honeycomb
. Oleh itu, mereka bercadang untuk membeli mesin papan
honeycomb
menghasilkan papan
honeycomb
 dalam pelbagai saiz. Mereka juga merancang untuk memperkenalkan cetakan 6 warna pada karton beralun mereka, justeru memerlukan mesin mencetak flexographic dengan 6 warna.

Baki selebihnya akan digunakan untuk pembayaran balik pinjaman sebanyak 11.96%, modal kerja sebanyak 10.79% dan 8.77% akan digunakan untuk perbelanjaan penyenaraian IPO.

Analisis perniagaan dan industri

DS Sigma melalui anak-anak syarikatnya terlibat dalam pembuatan produk pembungkusan kertas beralun, termasuk karton, pembungkusan pelindung dan palet kertas. Oleh itu, analisis ini akan memberi fokus kepada industri pembungkusan berasaskan kertas.

Struktur industri pembungkusan

Industri pembungkusan berasaskan kertas boleh dibahagikan kepada beberapa jenis iaitu tegar, fleksibel dan pelindung.

Pembungkusan tegar melibatkan pembungkusan luaran yang datang dalam bentuk karton, kotak atau bekas. Pembungkusan ini diperbuat daripada papan beralun, papan kertas, plastik tegar dan logam. Kotak jenis ini mempunyai tahap kekerasan yang tinggi untuk digunapakai dalam industri pelbagai seperti industri barangan pengguna agar mudah untuk disimpan dan dikendalikan.

Pembungkusan fleksibel pula akan menggunakan bahan yang mudah dilentur dan dibentuk. Contohnya seperti beg plastik termasuk kantung untuk mengisi produk cecair. Pembungkusan pelindung pula bertindak sebagai aksesori kepada produk kotak pembungkusan rigid yang berfungsi untuk melindungi kandungan daripada kerosakan ketika dibawa dan disimpan dalam proses pengangkutan. Antara contoh kotak pembungkusan pelindung ialah kotak bersarang, papan pelindung tepi dan beg plastik.

DS Sigma mempunyai kepakaran untuk mengeluarkan produk pembungkusan tegar dan fleksibel yang diilustrasikan dalam rajah di bawah:

Struktur industri pembungkusan

Tahap proses pembungkusan

Proses pembungkusan boleh dibahagikan kepada tiga tahap iaitu peringkat primer, sekunder dan tertier. DS Sigma terlibat dalam aktiviti pembungkusan tahap sekunder dan tertier.

Rajah di bawah menunjukkan ringkasan kepada tahap proses pembungkusan:

Prestasi industri

Antara tahun 2019 hingga 2021, jumlah jualan produk pembungkusan karton beralun bagi peringkat domestik meningkat dengan CAGR sebanyak 10.4% menjadi RM 3.2 bilion pada tahun 2021. Peningkatan ini adalah berikutan daripada pembelian atas talian yang tinggi berkaitan produk barangan pengguna.

Sumber: Prospektus

Persaingan

Berikut merupakan senarai syarikat pengeluar karton beralun yang secara langsung merupakan pesaing rapat DS Sigma Group.

Senarai pesaing utama syarikat

Perbincangan

Secara umumnya, syarikat DS Sigma mencatatkan pertumbuhan pendapatan sebanyak 4.68% iaitu daripada RM 105.68 juta pada tahun 2019 menjadi RM 121.22 juta pada tahun 2022. Peningkatan ini adalah berikutan daripada permintaan kotak pembungkusan berasaskan kertas yang meningkat terutamanya daripada pelanggan mereka yang merupakan pengeluar produk elektronik pengguna seperti Samsung Electronics.

Dana yang diperolehi oleh mereka akan digunakan untuk tujuan pengembangan perniagaan melalui pembelian jentera dan perolehan kilang baharu. Ini adalah langkah drastik yang diambil oleh mereka bagi meningkatkan keupayaan pengeluaran tahunan sejajar dengan perancangan masa hadapan syarikat untuk terlibat dalam industri baharu seperti solar dan perlatan perubatan.


Dyson - Syarikat Terkemuka dalam Pengeluaran Barangan Perkakas Rumah

Dyson merupakan sebuah syarikat teknologi yang berasal dari British yang ditubuhkan pada tahun 1991 oleh James Dyson di United Kingdom. Syarikat ini mencipta dan menghasilkan beberapa jenis model pembersih vakum. Dyson bukan sahaja terkenal dengan pembersih vakum, malah mereka juga menghasilkan barangan perkakas rumah seperti pengering rambut, penapis udara, pengering tangan dan pelbagai lagi. Sejak ditubuhkan, prestasi Dyson semakin dikenali dan mendapat perhatian sebagai salah satu pelopor dalam industri ini. Ia mempunyai beribu-ribu pelanggan sekitar 100 negara dan 340 rangkaian jualan kedai di serata dunia.

Siapa James Dyson

James Dyson yang kini dikenali sebagai Sir James Dyson adalah seorang pencipta British yang dilahirkan di Norfolk, England pada 2 Mei 1947. Semasa zaman remaja, beliau mendapat pendidikan di Gresham's School dari tahun 1956 sehingga 1965. Kemudian melanjutkan pelajaran dalam bidang perabot dan reka bentuk dalaman di Royal College of Art selama 4 tahun dari tahun 1966 sehingga tahun 1970. Selepas itu, barulah beliau melanjutkan pengajian dalam bidang kejuruteraan.

Gambar:
famous-entrepreneurs

Timbulnya idea penciptaan

Idea ini timbul apabila James berasa kecewa apabila pembersih vakum yang dibelinya sentiasa mengalami kerosakan berulang kali. Kerosakan ini disebabkan kotoran habuk tersumbat sehingga berlakunya kehilangan kuasa sedutan. James Dyson telah membuat lawatan dan merangka idea untuk menghasilkan pembersih vakuum yang lebih cekap dan efektif. Beliau telah berhasil mencipta pembersih vakum
cyclonic
 pertama di dunia tanpa menggunakan beg penyedut.

Gambar:
 jamesdysonfoundation

Pembersih vakum pertama Dyson berjaya terjual di Jepun apabila syarikat Apex pada ketika itu mempatenkan reka bentuknya. Pembersih vakum ini dikenali sebagai G-force yang dijual pada harga USD 2000 seunit di Jepun. James Dyson telah mengumpul pendapatan yang diperolehi dari royalti ini dengan menubuhkan syarikat Dyson serta pusat penyelidikan di United Kingdom pada tahun 1993. Dyson mengambil masa hampir 10 tahun selepas penciptaan produknya untuk dikenali dan dipasarkan di seluruh negara. Kini
Dyson Dual Cyclone
merupakan salah satu pembersih vakum terlaris yang dijual di seluruh dunia.

Perubahan teknologi dan reka bentuk pembersih vakum Dyson selama 25 tahun. Gambar:
Dyson

Pengoperasian

Pada penghujung tahun 2002, syarikat Dyson telah memindahkan kilang pengeluaran dari Malmesbury ke negara Malaysia atas faktor ekonomi dan pengembangan operasi mereka. Kilang ini terletak di Senai Johor. Dyson juga dijangka memindahkan ibu pejabat (HQ) ke negara Singapura di St James Power Station.

Gambar: Dyson, Malaysia

Syarikat pembekal terlibat dengan Dyson

Apabila kilang pengeluaran Dyson berpindah ke Malaysia, ia telah memberi banyak manfaat ekonomi terutamanya kepada penduduk di sekitar kawasan tersebut. Secara tidak langsung, kilang yang beroperasi di Johor juga menerima tempias yang sama. Jika dilihat, terdapat beberapa buah syarikat di Johor pernah dan ada juga yang masih menjalinkan kerjasama kontrak dengan Dyson. Ia juga melibatkan syarikat yang didagang di Bursa Malaysia adalah seperti:

VS

VS Industry Berhad merupakan sebuah syarikat yang ditubuhkan pada tahun 1982 yang disenaraikan di Pasaran Utama Bursa Malaysia tahun 1998. VS terlibat dalam industri
electronic manufacturing service
(EMS) dengan mempunyai pelanggan dari pelbagai jenama global untuk produk elektrik dan elektronik pejabat serta isi rumah. Syarikat yang berpangkalan di Senai Johor ini disenaraikan sebagai 50 syarikat terbaik di dunia bagi sektor EMS selama 10 tahun berturut-turut.

Gambar: VS

SKPRES

SKP Resources Bhd
ataupun dikenali sebagai SKPRES di Bursa Malaysia merupakan sebuah syarikat yang mempunyai pengalaman hampir 40 tahun dalam industri pembuatan plastik bagi barangan elektrik dan elektronik. Syarikat yang berpangkalan di Batu Pahat Johor ini, mempunyai pelanggan dari pelbagai jenama barangan yang terlibat dalam peralatan IT, peralatan audio dan visual, peralatan rumah, komponen automotif, komputer dan pelbagai lagi. Jenama tersebut adalah:

Dyson

Sharp

Pioneer

Sony

Flextronics

Fujitsu

Panasonic

Misalnya, pada tahun 2016 SKPRES telah memperolehi kontrak selama 4 tahun dengan nilai sebanyak RM 2 bilion daripada Dyson bagi pembuatan produk pengering rambut. (sumber
theedgemarket
).

Gambar: SKPRES

ATAIMS

Baru-baru ini agak kecoh apabila syarikat pengeluar pembersih vakum berteknologi terkemuka Dyson telah menamatkan kontrak dengan ATAIMS pada 24 November 2021. Kontrak ini melibatkan Dyson Operations Pte Ltd (Dyson Operations) dan Dyson Manufacturing Sdn Bhd (Dyson Manufacturing). Ia disebabkan dakwaan ATAIMS telah terlibat dengan isu pengabaian buruh pekerja. Penamatan kontrak ini telah memberikan kesan drastik kepada ATAIMS apabila sekitar 80% pendapatan diperolehi mereka daripada kerjasama dengan Dyson.

ATAIMS
merupakan sebuah syarikat yang bertapak di Kawasan Perindustrian Dewani, Johor yang didagangkan di Pasaran Utama Bursa Malaysia. Syarikat ini terlibat dalam sektor
electronic manufacturing service
 (EMS), automotif,
internet of thing (IOT)
dan lain-lain. ATAIMS juga terlibat dalam
plastic injection moulding, box build assembly, painting, mould design fabrication, PCBA, filter
 dan logistik.

Gambar: ATAIMS

MTAG

MTAG Group
merupakan sebuah syarikat yang mempunyai 3 anak syarikat iaitu Toyo Sho Industrial Products Sdn Bhd, Intag Industrial Supplies Sdn Bhd dan Intag Steel Hardware Sdn Bhd. MTAG menyediakan perkhidmatan pencetakan label dan pelekat, pelekat industri,
adhesives
dan lain-lain produk. Selain itu, MTAG merupakan pengedar pita industri dan produk pelekat di jenama 3M dan Henkel. Syarikat ini ditubuhkan pada tahun 1995 yang beroperasi di Kawasan Perindustrian Tebrau III, Johor Bahru. Syarikat ini didagangkan sebagai tidak patuh shariah dalam pasaran Bursa Malaysia.

Antara pelanggan MTAG adalah:

Hitachi Group

Honda

Venture

Panasonic Group

Dyson Group

Antara produk yang ditawarkan oleh MTAG. Gambar: MTAG

Aimflex

Aimflex Berhad
 memulakan operasi perniagaan pada 29 Januari 2007 dengan tertubuhnya AIMFLEX Technology Sdn. Bhd (dahulunya dikenali sebagai i-Stone Technology Sdn Bhd). Syarikat ini beroperasi di Skudai, Johor yang terlibat dalam
automation, test and measurement, data management system, precision parts and sheet metal fabrication, siemens digital industries software.
Syarikat ini baru sahaja didagangkan di pasaran Bursa Malaysia melalui penyenaraian IPO pada tahun 2019 dengan nama saham pada ketika itu "ISTONE".

Berdasarkan maklumat propektus IPO, Aimflex menerima separuh pendapatan syarikat daripada Dyson sepanjang tahun 2015 sehingga tahun 2018. Ia melibatkan jumlah sebanyak RM 23.87 juta (2015), RM 26.54 juta (2016), RM 40.13 juta (2017) dan RM 44.26 juta (2018).

Maklumat pendapatan yang diperolehi oleh Aimflex ketika penyenaraian IPO. Gambar:
Propektus IPO Aimflex
.

Kesimpulan

Selepas hampir 30 tahun ditubuhkan, Dyson telah berkembang sebagai sebuah syarikat teknologi yang besar dengan mempunyai sebanyak 1000 jurutera di seluruh dunia. Pada penghujung Disember 2020, Dyson telah memperolehi pendapatan sebanyak USD 8.2 bilion

Rujukan

The edge market

The James Dyson Foundation


Ecomate Meluaskan Pasaran dalam Industri Perabot

Ecomate Holdings Berhad
 adalah sebuah syarikat yang terlibat dalam segmen pembuatan dan eksport perabot. Butiran IPO Ecomate adalah seperti di bawah:

Harga IPO:

RM 0.33

Status syariah:

Penilaian tidak dibuat

Pasaran:

ACE Market

Market Capitalisation:

RM 115.5 Juta

Nisbah PE:

13.56 (FYE 2021)

Permohonan ditutup:

25 Oktober 2021

Cabutan saham:

28 Oktober 2021

Tarikh penyenaraian:

8 November 2021

Dalam prospektus, penilaian syariah tidak dibuat. Namun, Elzar Shariah telah memberi penilaian patuh syariah pada IPO ini.

Gambar:
Elzar Shariah

Bisnes Ecomate

Ecomate Holdings Berhad
 diperbadankan pada 11 November 2020 secara
privated limited company
 dan kemudian ditukarkan kepada
public limited company
 pada 15 Disember 2020. Syarikat ini diasaskan oleh Koh Cheng Huat bersama sepupu beliau iaitu Jason Koh Jian Hui.

Syarikat yang berpangkalan di Muar Johor ini terlibat dalam industri pembuatan perabot. Melalui anak syarikatnya Ecomate, ia menghasilkan dan mengeluarkan produk perabot sedia di pasang yang diperbuat daripada
chipboard
 atau
MDF board
. Antara produk Ecomate adalah seperti perabot di ruang tamu, bilik tidur atau lain-lain perabot berdasarkan spesifikasi dan kriteria yang diminta oleh pelanggan mereka. Kini, Ecomate mempunyai hampir 700 reka bentuk perabot yang berhasrat mengembangkan lagi reka bentuk produk baru.

Gambar: Propektus IPO Ecomate

Bukan itu sahaja, Ecomate juga mengeksport produk mereka hampir ke serata dunia yang melibatkan 30 buah negara. Untuk lebih dikenali di pasaran asing, Ecomate telah mempertingkatkan pemasaran dengan menyertai pameran perdagangan perabot dengan mempamerkan produk perabot siap dipasang dan bertemu pelanggan baru. Sepanjang tahun 2016 sehingga 2019, Ecomate telah menyertai CIFF di Shanghai, China dan MIFF di Kuala Lumpur, Malaysia.

Antara produk ditawarkan bagi segmen perabot ruang tamu. Gambar: Propektus IPO Ecomate

Kesan Covid-19 terhadap bisnes

Apabila wabak pandemik Covid-19 menular di Malaysia menyebabkan beberapa sektor dan aktiviti ekonomi tidak beroperasi terutamanya dalam perkhidmatan tidak penting.  Kesannya, Ecomate mengalami tunggakan pengeluaran yang mengakibatkan berlakunya kelewatan dalam memenuhi pesanan sepanjang tempoh tersebut di pasaran domestik dan eksport. Walau bagaimanapun, tiada sebarang pembatalan pesanan jualan atau tuntutan kerugian disebabkan kelewatan penghantaran produk perabot dibuat.

Apa yang positifnya, perniagaan Ecomate bukan melibatkan pengguna akhir tetapi melibatkan pembeli dari pengedar, pemborong, peruncit dan syarikat yang menggunakan saluran e-dagang. Disebabkan pandemik Covid-19, segmen e-dagang telah menjadi saluran penjualan utama untuk perabot siap dipasang. Pelanggan Ecomate merupakan salah satu penjual dalam e-dagang yang memasarkan produk Ecomate dalam platform dalam talian Amazon. Kesannya, produk Ecomate dapat diakses ke seluruh dunia melalui penyebaran platform e-dagang oleh pelanggan mereka.

Gambar: Propektus IPO Ecomate

Prestasi kewangan

Ecomate menunjukkan pendapatan meningkat selama 3 tahun dari tahun 2019 sehingga 2021. Pada tahun 2021, ia mencatatkan pendapatan sebanyak RM 56.34 juta berbanding dua tahun sebelumnya RM 42.39 juta (2020) dan RM 24.14 juta (2019).

Margin keuntungan selepas cukai adalah lebih baik pada tahun 2021 sebanyak 15.1% berbanding tahun 2019 (13.8%) dan 2020 (13.7%). Berdasarkan graf kita dapat lihat peningkatan keuntungan selepas cukai (PAT) dari RM 0.67 juta pada FPE 2021 ke RM 2.40 juta pada FPE 2022.

Secara keseluruhannya, nilai pendapatan Ecomate mengalami fasa peningkatan berterusan selama 3 tahun. Tahun 2021 adalah tahun terbaik dengan mencatatkan keuntungan tertinggi sebanyak RM 8.52 juta. Peningkatan ini disumbang melalui 3 segment produk iaitu perabot di ruang tamu, bilik tidur dan lain-lain perabot.

Dari segi jualan eksport dan pendapatan dari luar negara, Ecomate menggunakan transaksi kadar tukaran tetap USD. Harga perabot ini dinilai berdasarkan kos bahan yang digunakan untuk menghasilkan produk perabot. Semakin tinggi kos bahan digunakan, semakin mahal harga jualan perabot dikenakan.

a) Harga Perabot Ruang Tamu:

Low range
 - bawah harga USD 25

Mid range -
sekitar harga USD 25 hingga USD 50

High range
 - atas harga USD 50

b) Harga Perabot Bilik dan lain-lain:

Low range
 - bawah harga USD 40

Mid range -
sekitar harga USD 40 hingga USD 80

High range
 - atas harga USD 80

Pada FYE 2021 jumlah pengeluaran unit Ecomate telah meningkat dari 289,911 unit (FYE 2020) kepada 414,557 unit.

Strategi IPO dan masa depan

Ecomate akan mengumpul dana sebanyak RM 16.17 juta melalui IPO ini. Dana ini akan digunakan untuk tujuan berikut:

Dana

Nilai (Juta)

Peratusan (%)

Pembelian peralatan dan mesin

6.00

37.1

Pembinaan kilang dan hostel

2.00

12.4

Pembelian bahan mentah

5.27

32.6

Perbelanjaan penyenaraian

2.90

17.9

Jumlah

16.17

100.0

Daripada jumlah RM 16.17 juta dana IPO, RM 6 juta merangkumi 37.1% bakal digunakan untuk pembelian peralatan dan mesin. Pembelian ini berupaya menambah jumlah pengeluaran sebanyak 79.2 ribu unit setahun. Secara tidak langsung jumlah pengeluaran Ecomate akan meningkatkan di Kilang A dan Kilang B sebanyak 475,200 unit setahun.

Menjangkakan perniagaan Ecomate semakin berkembang, sebanyak RM 2 juta bersamaan 12.4% penggunaan dana IPO akan digunakan dalam pembinaan kilang dan hostel baru. Pembinaan ini melibatkan kos RM 9 juta berkeluasan 60 ribu kaki persegi meliputi (kilang C) dan 1 blok asrama berkembar empat tingkat dalam sebidang tanah yang sama. RM 2 juta ini akan digunakan membiayai kos pembinaan kilang C dan bakinya dibayar melalui pinjaman bank atau sumber dana yang dijana. Apabila siapnya kilang baru ini, Ecomate berupaya memenuhi kapasiti pengeluaran sekitar 237,600 unit.

Selain itu, Ecomate juga memperuntukkan dana sebanyak RM 5.27 juta untuk pembelian bahan mentah. Bahan mentah ini melibatkan
particles board
 dan
MDF board
 yang digunakan untuk menghasilkan produk perabot mereka. Semasa FYE 2021, Ecomate telah membelanjakan RM 17.3 juta untuk pembelian bahan mentah ini. Selebihnya dana IPO akan digunakan dalam perbelanjaan penyenaraian.

Analisis bisnes dan industri Ecomate

Pendapatan Ecomate bukan sahaja diperolehi dari dalam negara, malah melibatkan jualan eksport ke luar negara. Jika dilihat pada analisis pendapatan di bawah, kita dapat melihat pendapatan tertinggi di rantau Asia selain Malaysia sebanyak (36.4%), Eropah (13.7%), Amerika Utara (17.2%), Australasia (10.9%) dan Afrika (1.9%).

Gambar: Segmen pasaran geografi Ecomate

Prestasi industri perabot

Di Malaysia terdapat pelbagai jenis produk perabot yang dihasilkan melibatkan perabot kayu, rotan dan perabot logam. Walau bagaimanapun, pembuatan perabot berasaskan kayu dan rotan adalah segmen terbesar. Antara tahun 2010 sehingga 2019, Malaysia mencatatkan pertumbuhan dari RM 11.4 bilion kepada RM 17.8 bilion bersamaan CAGR 5.1%.

Pada tahun 2020, pengeluaran perabot Malaysia merosot kepada RM 16.5 bilion disebabkan pandemik Covid-19 telah memberi kesan dalam industri perabot. Jika dilihat pada sudut geografi di Malaysia. Muar adalah kawasan utama yang menghasilkan dua per tiga kadar eksport di Malaysia.

Gambar: Propektus IPO Ecomate

Permintaan eksport dan import dalam industri perabot

Sepanjang tahun 2010 dan 2019, eksport perabot Malaysia telah meningkat dari RM 8.0 bilion kepada RM 11.1 bilion dengan CAGR 2.7%. Pada tahun 2020, eksport perabot Malaysia konsisten meningkat menjadi RM 12.9 bilion (YoY) sebanyak 16.2%. Peningkatan didorong oleh peningkatan jual beli dalam platform secara dalam talian e-dagang. Hal ini disebabkan ketika wabak Covid-19 melanda, ramai orang bekerja dari rumah.

Bukan setakat itu saja, kadar import di Malaysia juga berlakunya peningkatan pertumbuhan dalam tempoh yang sama sebanyak RM 1.3 bilion kepada Rm 3.1 bilion pada CAGR 9.9%. Pada tahun 2020, import perabot Malaysia meningkat kepada RM 4.00 bilion (YoY) sebanyak 29.0%. Pada tahun 2020, Malaysia berada di kedudukan ke-9 peengeksport perabot terbesar di dunia dengan kadar eksport berjumlah RM 12.9 bilion.

Gambar: Propektus IPO Ecomate

Prestasi industri perabot secara global

Undang-undang dan peraturan yang dikenakan oleh negara lain juga telah mempengaruhi kadar eksport perabot di Malaysia. Situasi ini dapat dilihat apabila Amerika Syarikat dan China saling mengenakan tarif antara satu sama lain disebabkan isu perdagangan pada bulan Julai 2018.

Kesannya, Malaysia telah menerima kelebihan daripada perang dagangan ini apabila eksport perabot ke AS telah meningkat sebanyak USD 0.9 bilion pada tahun 2018 kepada USD 1.1 bilion (2019) dan USD 1.9 bilion (2020).

Gambar: Propektus IPO Ecomate

Pesaing bisnes

Antara pesaing atau syarikat yang terlibat dalam industri yang sama dengan Ecomate telah disenaraikan dalam propektus berikut:

Pesaing yang terlibat dalam industri sama dengan Ecomate. Gambar: IPO Propektus Ecomate

Seperti yang dilihat di atas, Ecomate merupakan antara pemain industri yang agak kecil dalam industri perabot. Namun itu bukan satu ukuran dalam penentuan prestasi syarikat. Berdasarkan laporan kewangan 2021, syarikat dinilai pada nisbah PE 13.56, lebih kecil sedikit jika dibandingkan median
sektor perabot
 sebanyak PE 14.3. Secara dasarnya, dana ini membolehkan Ecomate mengembangkan pasaran lebih baik pada masa akan datang, tertakluk bagaimana cara keberkesanan dana ini diuruskan oleh pihak pengurusan.

Perbincangan

Melihat secara keseluruhannya, Ecomate menunjukkan prestasi memberasangkan sama ada dari segi pendapatan, mahupun keuntungan yang diperolehi sepanjang 3 tahun dari 2019 sehingga 2021. Peningkatan ini didorong oleh pendapatan yang diperolehi dari produk perabot yang dihasilkan sama ada dipasarkan secara domestik ataupun secara ekspot yang melibatkan hampir 30 buah negara.

Dari sudut positifnya, Ecomate menjalankan bisnes " dibuat secara pesanan" ia bermaksud produk perabot hanya dihasilkan setelah menerima pesanan dari pelanggan. Kaedah ini berupaya mengelakkan stok produk yang tidak laku atau perubahan trend design perabot.

Selain itu, Ecomate berupaya mengurangkan kos penghantaran produk disebabkan menggunakan kaedah pembungkusan
corrugated box
 dan
polyfoam
 secara rata dimana perabot tersebut dibungkus tanpa pemasangan. Maklumat pemasangan dan alat asas akan disediakan dalam pembungkusan tersebut. Kaedah ini berupaya mengelakkan kerosakan semasa penghantaran dan memudahkan produk di eksport ke luar negara.

Antara risiko yang mungkin akan dihadapi oleh Ecomate adalah majoriti produk yang dihasilkan tidak melibatkan perjanjian jangka masa panjang hanya melibatkan pelanggan dalam jangka masa pendek berdasarkan pesanan pembelian. Walau bagaimanapun, Ecomate menyatakan ia tidak bergantung pada pelanggan tunggal saja. Namun, mempunyai pelanggan dari pengedar, pemborong, peruncit dan syarikat yang menggunakan saluran e-dagang dari pelbagai negara di seluruh dunia.


Ecoscience Ingin Mengembangkan Operasi di Indonesia

Ecoscience International Berhad
 adalah syarikat penyedia penyelesaian sehenti untuk pembinaan kilang kelapa sawit dan kemudahan sokongan, dan fabrikasi peralatan.

Harga IPO:

RM 0.30

Status syariah:

Penilaian tidak dibuat

Pasaran:

ACE

Permodalan pasaran:

RM102 juta

Nisbah PE:

12.5

Permohonan ditutup:

1 Julai 2022

Cabutan saham:

6 Julai 2022

Tarikh penyenaraian:

18 Julai 2022

Dalam prospektus, penilaian syariah tidak dibuat, namun Elzar Shariah telah memberi penilaian patuh syariah pada IPO ini.

Bisnes Ecoscience

Ecoscience International Berhad diperbadankan pada 21 Ogos 2020 secara
privated limited company
 dan kemudian ditukarkan kepada
public limited company
 pada 15 Julai 2021.

Ecoscience merupakan syarikat penyedia penyelesaian sehenti untuk pembinaan kilang kelapa sawit dan kemudahan sokongan, dan fabrikasi peralatan. Aktiviti teras Ecoscience adalah pembinaan kilang, yang kebanyakannya merupakan kilang kelapa sawit dan kemudahan yang disokong oleh fabrikasi peralatan dalaman syarikat. Aktiviti pelengkap lain termasuk pembekalan bahan dan peralatan, alat ganti dan penyediaan perkhidmatan penyelenggaraan.

Model perniagaan syarikat Ecoscience adalah seperti berikut:

Model perniagaan syarikat

Majoriti pendapatan syarikat banyak diperoleh daripada perniagaan dalam industri minyak sawit, manakala pendapatan yang diperoleh daripada industri getah adalah terutamanya untuk aktiviti perniagaan dalam pembinaan kemudahan. Selain itu, pendapatan syarikat juga diperoleh daripada industri lain iaitu fabrikasi peralatan, pembinaan kilang dan kemudahan, dan membekalkan bahan binaan, peralatan pembinaan, alat ganti dan penyediaan perkhidmatan penyelenggaraan.

Gambar: Prospektus

Kesan COVID-19 terhadap bisnes

Disebabkan COVID-19 yang melanda seluruh dunia, operasi perniagaan syarikat Ecoscience di Malaysia, Gabon dan Indonesia terjejas. Dengan pelaksanaan sekatan perjalanan antarabangsa dan Perintah Kawalan Pergerakan (PKP), telah melambatkan kerja-kerja terhadap beberapa projek syarikat dan penggantungan sementara kemudahan fabrikasi telah dilaksanakan. Akibatnya, beberapa penghantaran struktur keluli fabrikasi, mesin dan peralatan telah terganggu. Beberapa projek telah ditangguhkan semasa FYE 2020 dan FYE 2021 dan lanjutan masa telah diminta daripada beberapa pelanggan. Ini mengakibatkan pelaksanaan projek syarikat bergerak perlahan.

Ecoscience juga mengalami perbelanjaan pengangkutan dan logistik yang lebih tinggi untuk tahun 2020 dan 2021 berbanding tahun 2019. Syarikat Ecoscience juga mencatatkan kerugian kasar untuk beberapa projek pada tahun 2020 akibat lebihan kos daripada kelewatan dalam beberapa projek, dan peningkatan kos penghantaran serta harga keluli.

Prestasi kewangan

Ecoscience menunjukkan pendapatan yang menaik pada tahun 2019. Ia meningkat sebanyak 50.43% daripada RM 113.63 juta tahun 2018 kepada RM 170.9 juta tahun 2019. Keuntungan bersih tertinggi juga pada tahun 2019 sebanyak RM 12.48 juta. Ini disebabkan terutamanya oleh peningkatan hasil sebanyak RM53.2 juta daripada pembinaan kilang dan kemudahan.

Bagi FYE 2020, jumlah pendapatan Ecoscience mengalami penurunan sebanyak RM17.2 juta atau kira-kira 10.1% kepada RM153.7 juta berbanding RM 170.9 juta pada FYE 2019. Untuk FYE 2021, jumlah pendapatan menurun sedikit sebanyak RM0.5 juta atau kira-kira 0.3% kepada RM153.2 juta berbanding pada FYE 2020.

Prestasi kewangan

Pendapatan syarikat Ecoscience International Berhad diperolehi daripada 4 segmen iaitu pembinaan kilang dan kemudahan, fabrikasi peralatan, bekalan bahan dan peralatan dan perniagaan lain.

Prestasi kewangan mengikut segmen

Jika lihat pada rajah di atas, pendapatan bagi segmen pembinaan kilang dan kemudahan menurun sejak tahun 2019. Manakala, segmen lain seperti fabrikasi peralatan dan bekalan bahan & peralan meningkat sejak tahun 2018. Namun, secara keseluruhannya, majoriti pendapatan syarikat Ecoscience banyak diperoleh daripada segmen pembinaan kilang dan kemudahan dan diikuti dengan segmen fabrkasi peralatan, bekalan bahan dan peralan serta aktiviti perniagaan lain.

Strategi IPO pada masa depan

Dana yang diterima dari IPO ini akan digunakan untuk tujuan seperti yang berikut:

Dana

Nilai (juta)

Peratusan (%)

Menubuhkan kemudahan fabrikasi baru dan pejabat di Indonesia

5

20.3

Mengembangkan perniagaan cekap tenaga dan mesra alam

1

4.1

Modal kerja

7.85

31.8

Pembayaran balik pinjaman bank

7

28.4

Perbelanjaan penyenaraian

3.8

15.4

Jumlah

24.65

100.00

Majoriti dana yang dikutip daripada penyenaraian IPO akan digunakan sebagai modal kerja syarikat iaitu sebanyak RM 7.85 juta, bersamaan 31.8% daripada dana IPO. Selain itu, syarikat Ecoscience akan memanfaatkan dana IPO yang diperoleh untuk mengembangkan perniagaannya iaitu melalui pembinaan kemudahan fabrikasi baru dan pejabat di Indonesia diperuntukkan sebanyak RM 5 juta iaitu bersamaan dengan 20.3% daripada dana IPO serta RM 1 juta untuk pengembangan perniagaan cekap tenaga dan mesra alam.

Syarikat Ecoscience juga akan menggunakan RM 7 juta daripada hasil IPO untuk pembayaran balik pinjaman bank. Baki selebihnya pula akan digunakan untuk perbelanjaan penyenaraian.

Analisis bisnes dan industri Ecoscience

Menurut laporan IMR, Ecoscience International Berhad dan anak syarikatnya terlibat terutamanya dalam pembinaan kilang kelapa sawit dan infrastruktur berkaitan, termasuk pengeluaran peralatan pengilangan minyak sawit. Operasi perniagaan ini menyumbang sekurang-kurangnya 75% daripada jumlah pendapatan Ecoscience.

Industri pengilangan kelapa sawit

Rantaian nilai industri minyak sawit bermula dari ladang kelapa sawit di mana pokok kelapa sawit diusahakan untuk menghasilkan
 fresh fruit bunches (FFB)
 yang mengandungi buah-buahan dari mana minyak sawit diekstrak. Kilang kelapa sawit perlu berdekatan dengan sumber FFB ini kerana kualiti buah merosot dari masa dipetik sehingga diproses.

Industri kelapa sawit

Operasi segmen
upstream
 bermula dari ladang kelapa sawit, kemudian di proses di kilang kelapa sawit dan kilang penghancur isirong. Manakala, dalam segmen
downstream
, operasi yang terlibat adalah penapisan minyak sawit di kilang. Penapisan ini bertujuan untuk membuang unsur-unsur yang tidak diingini daripada CPO dan CPKO untuk mendapatkan produk minyak sawit yang ditapis.

Perkhidmatan Ecoscience di kategorikan di segmen
upstream
, di mana mereka terlibat terutamanya dalam pembinaan kilang dan kemudahan kelapa sawit dan fabrikasi peralatan pengilangan minyak sawit.

Prestasi industri

Perkhidmatan minyak sawit syarikat Ecoscience ini tertumpu di pasaran negara Malaysia, Indonesia dan Gabon. Oleh itu, kita akan lihat prestasi industri minyak sawit untuk 3 negara tersebut.

Prestasi industri minyak sawit di Malaysia

Industri minyak sawit adalah salah satu pemacu utama pertumbuhan ekonomi Malaysia. GDP industri minyak sawit menunjukkan prestasi industri, di mana ia berkait dengan permintaan untuk pembinaan kilang dan peralatan minyak sawit. Menurut laporan IMR, sektor minyak sawit menyumbang 35.1% daripada GDP industri pertanian pada 2021.

Prestasi minyak sawit di Malaysia

Pada tahun 2021, GDP industri minyak sawit merosot sebanyak 5.6% berbanding tahun 2020. Pada Q1 2022, GDP industri minyak sawit meningkat sebanyak 3.9% berbanding hingga Q1 2021. Secara keseluruhan pada tahun 2022, industri pertanian diramalkan pulih dan berkembang sebanyak 1.5%. Menurut laporan IMR, ramalan kenaikan ini didorong oleh pengeluaran kelapa sawit yang lebih tinggi dengan jangkaan peningkatan dalam tenaga buruh serta hujan yang lebih lebat pada awal tahun yang akan meningkatkan kelembapan tanah, secara tak langsung akan meningkatkan hasil kelapa sawit pada akhir tahun nanti.

Prestasi industri minyak sawit di Gabon

Menurut data terkini yang tersedia, GDP industri pertanian Gabon berkembang pada CAGR sebanyak 13.5% antara 2017 dan 2019, mengatasi pertumbuhan GDP negara sebanyak 3.8% dalam tempoh yang sama. Walau bagaimanapun, sumbangan pertanian kekal terhad, iaitu kurang daripada 3.0% daripada keseluruhan GDP sepanjang masa yang sama.

Prestasi minyak sawit di Gabon

Prestasi industri minyak sawit di Indonesia

Pada tahun 2021, industri pembuatan, perdagangan, pertanian dan pembinaan merupakan penyumbang utama kepada GDP Indonesia, manakala industri pertanian menyumbang kira-kira 12.6% kepada keseluruhan GDP Indonesia. Pada tahun 2020, ekonomi Indonesia menguncup sebanyak 2.1%, terutamanya disebabkan oleh pandemik COVID-19. Namun, GDP industri pertanian berkembang sebanyak 1.8%, walaupun pada kadar yang lebih rendah berbanding tahun 2019.

Prestasi minyak sawit di Indonesia

Pada tahun 2021, GDP bagi ekonomi Indonesia tumbuh 3.7% berbanding tahun sebelumnya. Sementara itu, GDP industri pertanian meningkat sebanyak 1.9% pada 2021.

Persaingan

Berdasarkan prospektus, persaingan Ecoscience di dalam industri dipilih berdasarkan kriteria seperti dibawah:

Syarikat senaraian awam atau syarikat swasta dengan pendapatan RM20 juta dan ke atas.

Terlibat dalam pembinaan loji pemprosesan minyak sawit dan kilang dan/atau fabrikasi peralatan pemprosesan minyak sawit.

Antara pesaing Ecoscience yang menepati kriteria-kriteria di atas adalah seperti berikut:

Pesaing Ecoscience yang terlibat dalam industri yang sama

Perbincangan

Pembinaan kilang dan kemudahan, serta fabrikasi peralatan untuk pengilangan minyak sawit boleh dikatakan berkait rapat dengan prestasi industri minyak sawit. Industri minyak sawit yang berkembang maju dicerminkan oleh peningkatan keluasan ladang kelapa sawit dan juga didorong oleh harga CPO. Harga CPO pula bergantung kepada permintaan global, persaingan daripada minyak makan pengganti seperti
sunflower
,
rapeseed
 dan
soybean
, permintaan daripada penggunaan bukan makanan seperti biodiesel, pengaruh iklim seperti El Nino dan La Nina, serta sekatan perdagangan dari negara pengimport utama.

Jika diperhatikan, prestasi kewangan syarikat agak menurun. Namun, melalui penyenaraian IPO ini, Ecoscience menunjukkan majoriti dana IPO yang dikutip akan dimanfaatkan sebagai modal kerja untuk mengembankan lagi perniagaan syarikat. Perancangan ini adalah usaha syarikat Ecoscience untuk meningkatkan lagi pendapatan dan keuntungan syarikat. Walaubagaimanapun, mereka perlu membuktikan keberkesanan perancangan mereka apabila disenaraikan di Bursa Malaysia nanti.


Ekonomi Berkontak Rendah - 10 Peralihan Jangkaan

Satu dunia tak terkecuali berhadapan dengan ancaman wabak Covid-19. Dengan ancaman yang kekal wujud ini, ia telah mula mengubah landskap ekonomi dunia. Antara aspek penting adalah interaksi yang mengurangkan kontak antara individu.

Sebuah firma strategi perniagaan bertaraf antarabangsa telah keluarkan laporan tentang bagaimana dunia akan berupah pada masa akan datang. Dalam laporan tersebut, ada 10 peralihan yang berlaku atau yang akan berlaku pada tabiat manusia dan senario masyarakat umumnya. Perubahan yang pada asalnya bersifat perlahan kini berlaku dengan pecutan.

1. Kegelisahan, kesunyian dan kemurungan yang meningkat

Disebabkan oleh wabak Covid-19 ini, ada yang hilang pekerjaan. Interaksi dengan rakan dan kenalan sudah tidak lagi bebas seperti sebelum ini. Situasi yang disebut tadi mungkin juga boleh dirasai serentak pada masa yang sama.

Kesan jangkaan
:

keperluan untuk terapi dan bimbingan menjadi semakin penting

permintaan yang meningkat terhadap haiwan peliharaan sebagai peneman

permainan sosial secara atas talian semakin berkembang

Antara saham yang boleh dipantau:
Apex Healthcare Berhad
,
IHH Healthcare Berhad
,
 KPJ Healthcare Berhad
,
AppAsia Berhad

2. Kesangsian terhadap kebersihan barangan dan juga orang lain

Satu cara untuk mengurangkan risiko jangkitan adalah dengan sentiasa berada dalam keadaan yang bersih. Namun, tiada siapa tahu sebersih mana orang di sekeliling kita dan barangan yang dibeli. Proses pembersihan ini bukan berlaku di depan mata. Maka, pengguna mengambil sikap lebih berhati-hati terhadap kebersihan orang lain atau kebersihan barangan.

Kesan jangkaan
:

rekaan semula bungkusan barangan

perkongsian rekod kesihatan peribadi dan juga suhu badan

perkhidmatan tambahan percuma bertumpukan kebersihan

penghantaran bebas-kontak

Antara saham yang boleh dipantau:
Public Packages Holdings Berhad
,
Master-Pack Group Berhad
,
BCM Alliance Berhad

3. Kawalan pergerakan yang berlanjutan

Sektor peranginan dan pelancongan dilihat menerima impak yang paling tinggi. Percutian ke suatu tempat dirasakan sebagai sebuah risiko sekiranya mereka tak dapat pulang ke rumah atas sebab kawalan pergerakan.

Kesan jangkaan
:

percutian ke luar negara hanya berbaloi untuk cuti panjang, dengan mengambil kira tempoh kuarantin

kawasan pedalaman dan terpencil akan menjadi peranginan yang mewah

Antara saham yang boleh dipantau:
Parlo Berhad
, Sektor:
Travel, Leisure & Hospitality

4. Kerja dari rumah yang lebih optimum

Syarikat-syarikat besar ingin mengurangkan pekerja di dalam pejabat. Syarikat kecil pula akan mengurangkan ruang pejabat. Pelaksanaan kerja dari rumah semakin meningkat dan merupakan pilihan yang lebih disarankan. Rumah pula perlu dilengkapi dengan kemudahan yang membolehkan keberkesanan kerja dari rumah.

Kesan jangkaan
:

rumah dilengkapi dengan peralatan khas, mesin, dan kelengkapan audio dan video

polisi dan insuran baru akan dibentuk berpaksikan fenomena ini

Antara saham yang boleh dipantau:
Pineapple Resources Berhad
,
EG Industries Berhad
,
Syarikat Takaful Malaysia Berhad
, Sektor:
Furniture

5. Ketegangan dan konflik yang meningkat

Banyak syarikat yang beroperasi dalam mod survival. Dalam operasi ini, banyak yang mungkin akan melanggar kontrak dan undang-undang.

Kesan jangkaan
:

kes perundangan akan meningkat

peguam beralih ke arah gaya kerja digital

lebih banyak alat diadakan untuk automasikan kerja perundangan

Antara sektor yang boleh dipantau:
Software

6. Tahap pengangguran global yang tinggi

Ramai yang perlu memikirkan semula kerjaya kerana berpindah ke syarikat pesaing yang sama terkesan bukan lagi satu pilihan.

Kesan jangkaan
:

latihan dan kemahiran semula secara remote akan terus meningkat

ramai mungkin menjadi usahawan kecil untuk dapatkan pendapatan lebih

Antara saham yang boleh dipantau:
SEG International Bhd
,
Eduspec Holdings Berhad

7. Hantar semuanya ke rumah

Gambar: Grab

Banyak perniagaan dan pengedar perlu menumpukan dan mengutamakan aspek penghantaran dalam strategi perniagaan. Peruncit sedia ada pula akan berevolusi.

Kesan jangkaan
:

lebih banyak khidmat penghantaran khas (contohnya titik penghantaran untuk makanan sejuk beku)

rantaian bekalan yang lebih optimum (contohnya beberapa kedai menyekalikan penghantaran)

Antara sektor yang boleh dipantau:
Logistics
,
Courier Service

8. Kontak terhad dengan generasi tua

Generasi tua atau warga emas adalah golongan yang lebih terdedah kepada krisis wabak yang berlaku. Mungkin lepas ini tiada lagi perjumpaan sosial, atau berlaku layanan yang berbeza untuk membantu golongan tua.

Kesan jangkaan
:

berlaku banyak peralihan digital pada aktiviti sosial

Antara saham yang boleh dipantau:
LYC Healthcare Berhad
, Sektor:
Software

9. Identiti dalam ruang digital

Kebanyakan masa seseorang akan dihabiskan di rumah. Manifestasi identiti diri akan dibawa ke tahap yang baru.

Kesan jangkaan
:

fesyen sebagai cerminan identiti diri dibawa ke ruang digital dalam bentuk pengubahsuaian persona digital

Antara sektor yang boleh dipantau:
Software

10. Nilai tambah pada golongan imun

Aktiviti yang bergantung kepada kehadiran pelanggan yang ramai sangat terkesan dengan krisis ini. Perniagaan seperti wayang, majlis, perayaan dan sebagainya tidak boleh berjalan melainkan ada faktor yang meyakinkan ketiadaan risiko.

Kesan jangkaan
:

perkhidmatan tanpa interaksi manusia

tumbuhnya segmen pengguna baru dengan rekod kesihatan rasmi untuk membuktikan status imunisasi

Antara saham yang boleh dipantau:
 UCrest Berhad
,
 LYC Healthcare Berhad
,
Apex Healthcare Berhad
,
IHH Healthcare Berhad
,
 KPJ Healthcare Berhad

Apa yang perlu dibuat?

Perubahan ini adalah pasti. Kita perlu bersiap sedia untuk satu era di mana ekonomi digital dan teknologi AI akan menjadi dominan. Selagi mana vaksin untuk Covid-19 ini belum dijumpai, maka selagi itu kita boleh jangka norma baru ini akan mengambil tempat dalam kehidupan manusia.

Jika sebuah vaksin dijumpai sekalipun, pengalaman telah mengajar kita untuk terus memikirkan penyelesaian masalah ini. Kemajuan yang boleh dicapai dengan ekonomi berkontak rendah ini memudahkan kehidupan dan peralihan ini mungkin akan kekal dengan kita.


Ekonomi untuk Diperhatikan Pasca Covid-19

Pada 3 Disember baru ini, ketua penganalisis Bank Islam, Dr Afzanizam dijemput untuk memberi sedikit perkongsian di Twitter Bursa Malaysia-i dalam slot Social Media Takeover. Dr Afzanizam telah pun berkongsi mengenai
cabaran 2021
, dan dalam perkongsian ini pula, beliau berkonsi pemerhatian kesan dan juga ekonomi untuk diperhatikan pasca Covid-19.

1. Apa yang kita pelajari

Pada mulanya, Dr Afzanizam menimbulkan satu persoalan tentang apa yang kita pelajari setelah wabak ini berlaku. Jawapannya ialah betapa pentingnya literasi kewangan. Dengan ilmu yang cukup, kita boleh mempersiapkan diri dengan pelbagai cabaran.

Untuk mengukur situasi kewangan semasa, seseorang itu boleh
mendaftar eCCRIS
 dengan BNM untuk menyemak jumlah hutang berbaki dengan bank. Dari sini, kita boleh kira nilai bersih kita (aset ditolak dengan liabiliti).

Untuk mempersiapkan diri dengan keadaan ekonomi yang akan datang, kita perlu cakna dengan situasi ekonomi dan dasar yang bakal dilaksanakan. Apabila kita faham dengan keadaan ekonomi sekarang dan yang akan datang, kita boleh buat penilaian yang lebih rasional. Antara yang disebut oleh Dr Afzanizam adalah berkaitan dengan defisit fiskal dan penurunan taraf kredit.

Defisit fiskal yang besar

Malaysia akan mempunyai defisit fiskal yang besar iaitu 5.4% pada tahun depan. Sebahagian perbelanjaan kerajaan telah digunakan untuk pakej stimulus ekonomi. Sekiranya defisit ini tidak mengecil apabila ekonomi sudah pulih, ia secara langsungnya memberi maksud ekonomi itu terlalu bergantung kepada campurtangan kerajaan. Ini boleh memberi kesan kepada produktiviti dan daya saing ekonomi.

Penurunan taraf kredit

Agensi penarafan kredit seperti S&P, Fitch dan Moodys bakal menurunkan penarafan hutang kerajaan Malaysia (dan ia sudah pun berlaku). Dalam kes ini, ia boleh memberi kesan kepada nilai ringgit dan kos pinjaman di pasaran. Pelabur asing akan merasakan sentimen yang negatif dan dana pelaburan dalam negara akan berkurang.

2. Keadaan ekonomi semasa dan terdekat

Dr Afzanizam selaku ketua penganalisis ekonomi di Bank Islam berkongsikan unjuran mereka untuk prospek ekonomi. Dipukul dengan wabak Covid-19, GDP tahun 2020 diunjurkan berada pada -4.7% berbanding tahun 2019.

Namun, unjuran yang besar diberikan untuk tahun 2021 dengan kenaikan GDP 7.3% berbanding 2020. OPR dijangka kekal pada 1.75% dan ringgit bakal mengukuh ke paras RM 4 (berbanding USD) pada hujung tahun 2021. Secara keseluruhannya, prospek tahun 2021 dilihat sebagai positif.

3. Ekonomi yang boleh diperhatikan

Dalam norma baharu, ramai yang dilihat mula berniaga. Dr Afzanizam mengutarakan fakta bahawa negara kita lebih banyak mengimport makanan dari negara luar, dan menyusuli perbincangan dengan sektor pertanian yang mempunyai potensi yang baik. Selain itu, perkhidmatan kewangan juga menunjukkan peluang yang banyak.

Sektor pertanian

Satu metrik yang kita boleh lihat untuk sektor pertanian adalah pada Kadar Sara Diri (Self-Sufficiency Ratio) untuk barang makanan asas. Sekiranya kadar ini tidak mencapai 100%, bermakna kita terpaksa mengimport dari luar kerana bekalan barangan ini tak mencukupi untuk negara secara keseluruhan. Contoh yang disebut adalah:

Lembu - 23.7%

Kambing - 12.1%

Cili - 30.8%

Kobis - 36.2%

Halia - 16.2%

Gambar: John Lambeth, Pexels

Sekiranya berminat untuk bercucuk tanam, Dr Afzanizam menyarankan kaedah fertigasi kerana terdapat insentif yang diperuntukkan dalam Belanjawan 2021 yang baru diluluskan ini.

Sektor perkhidmatan kewangan

Dalam sektor ini, peluang dilihat lebih banyak dalam bidang melibatkan khidmat nasihat kewangan dan pelaburan.

Dr Afzanizam juga menyelitkan pesanan penting untuk kita:

Umumnya, kita tak boleh duduk diam. Kena sentiasa peka terhadap peluang yang ada. Dan yang paling penting kena sentiasa happy dan bermotivasi serta positif.
— Bursa Malaysia-i (@icm_bursa)
December 3, 2020

4. Kegembiraan dan produktiviti

Dr Afzanizam pernah membuat kajian hubungan antara pertumbuhan GDP dan kegembiraan di Malaysia menggunakan data Consumer Sentiment Index.

Dapatan ini menunjukkan sekiranya rakyat Malaysia gembira, pertumbuhan GDP boleh mencecah 7%. Sekiranya tak gembira, GDP bertumbuh pada kadar 2% sahaja.

5. Prospek tahun 2021

FBMKLCI disasarkan pada paras 1,750 mata berdasarkan forward PE 18.3x dengan jangkaan earnings 11.5% pada 2021.

Sektor yang (akan) banyak membantu naikkan KLCI tahun depan:

Perbankan (26.9%)

Sarung tangan getah (10.2%)

Telekomunikasi (12.0%)

Perladangan (11.0%)

Perladangan kelapa sawit

Gambar: MPOB

Perladangan kelapa sawit ada potensi tinggi pada tahun 2021 dan seterusnya. China menyatakan komitmen untuk mendapatkan bekalan 1.7 juta tan kelapa sawit dari Malaysia menjelang 2023.

India pula kurangkan duti import minyak sawit dari 37.5% kepada 27.5%. Tindakan ini dijangka akan menambah eksport minyak sawit Malaysia ke India.

Setakat itu sahaja perkongsian Dr Afzanizam yang menyentuh pelbagai perkara yang boleh mempersiapkan kita menempuh keadaan ekonomi ke hadapan. Dapatan kajian oleh Bank Islam boleh didapati
di website mereka
.

Sumber:
Bursa Malaysia-i (Twitter)


Ekosistem Syariah dalam Pelaburan Saham di Malaysia

Malaysia adalah antara negara yang terkedepan dalam bidang kewangan Islam. Tahun lepas, pengendali pasaran saham Malaysia, Bursa Malaysia dinobatkan sebagai "Pasaran Saham Terbaik untuk Penyenaraian Islamik 2018". Ada banyak usaha Bursa dan badan-badan fungsi kerajaan yang lain untuk menjadikan pasaran kita mesra syariah.

Mungkin ada yang masih berasa ragu dengan kepatuhan syariah dalam pelaburan saham ini. Baca lebih lanjut untuk lebih yakin dengan ekosistem syariah di Malaysia.

1. Hukum melabur syariah

Hukum melabur saham itu sendiri adalah harus. Ini adalah dipersetujui oleh pelbagai sarjana dan badan penasihat syariah dari pelbagai negara. Di Malaysia, urusan pelaburan sekuriti seperti saham, ETF, sukuk dan sebagainya dipantau oleh
Shariah Advisory Council (SAC)
 di bawah Securities Commission (SC). SAC akan mengeluarkan senarai saham yang syariah dan tak patuh syariah, dan anda boleh melabur ke dalam saham yang patuh syariah.

2. Saham patuh syariah

Metodologi saringan kepatuhan syariah bagi saham dan sekuriti di Malaysia adalah satu usaha yang konsisten oleh Shariah Advisory Council dalam SC. Dengan menggunakan metodologi ini, SAC dapat menyaring atau mengklasifikasikan saham yang baru nak tersenarai sama ada sebagai syariah atau tidak. SAC akan perbaharui senarai saham syariah ini dua kali setahun kerana keadaan semasa syarikat boleh berubah-ubah dan mempengaruhi status kepatuhan syariah.
Bursa Malaysia
 sebagai pengendali pasaran saham di Malaysia pun sahamnya kini patuh syariah.

Saringan syarikat-syarikat dibuat berlandaskan beberapa elemen dalam perniagaan, dan sebuah saham itu akan dianggap tak patuh syariah sekiranya mereka terlibat dalam aktiviti teras seperti di bawah:

Perkhidmatan kewangan berdasarkan riba (faedah);

Perjudian;

Pembuatan atau penjualan produk bukan halal atau produk berkaitan;

Insurans konvensional;

Aktiviti hiburan yang tidak dibenarkan menurut Syariah;

Pembuatan atau penjualan produk berasaskan tembakau atau produk berkaitan;

Pembrokeran saham atau perdagangan saham pada sekuriti tidak patuh Syariah, dan

Aktiviti lain yang dianggap tidak dibenarkan menurut Syariah.

3. Akaun patuh syariah

Dalam membina sebuah ekosistem mesra syariah, Bursa telah menggalakkan kewujudan Islamic Participating Organisation iaitu broker yang bercirikan kepatuhan syariah. Dengan Islamic PO ini, kita boleh buka akaun CDS yang patuh syariah. Akaun ini akan menghalang pembelian saham yang tak patuh syariah. Selain itu, prosedur penjelasan tunai di sebalik tabir juga adalah berlandaskan prosedur yang patuh syariah.

Senarai broker yang menawarkan akaun patuh syariah adalah seperti berikut:

Affin Hwang Investment Bank Berhad

AmInvestment Bank Berhad

BIMB Securities Sdn Bhd

CGS-CIMB Securities Sdn Bhd

Hong Leong Investment Bank

Inter-Pacific Securities Sdn Bhd

Kenanga Investment Bank Berhad

Malacca Securities Sdn Bhd

Maybank Investment Bank Berhad

MIDF Amanah Investment Bank Berhad

Public Investment Bank Berhad

RHB Investment Bank Berhad

TA Securities Holdings Berhad

UOB Kay Hian Securities Sdn Bhd

KAF Equities Sdn Bhd

4. Bursa Malaysia-i

Apabila anda membuka akaun patuh syariah, anda akan melabur dalam saluran yang berbeza dari akaun konvensional. Pengasingan ini dapat mengelakkan dana bercampur antara proses syariah dan konvensional. Penyelesaian (settlement) untuk pelaburan antara broker islamik dan Bursa Malaysia akan dibuat melalui Institusi Kewangan Islam. Pelaburan anda akan melalui kesemua proses yang patuh syariah ini apabila anda membuka akaun CDS patuh syariah.

Gambar: Bursa Malaysia

Bursa Malaysia-i juga memberikan banyak fokus kepada pasaran Islam di Malaysia. Pelbagai kelas dianjurkan untuk menggalakkan pelaburan bersifat syariah. Antaranya dianjurkan oleh mereka sendiri. Ada juga kelas-kelas yang ditaja oleh mereka untuk membolehkan ilmu pelaburan saham ini disampaikan secara lebih meluas.

Kesimpulan

Secara keseluruhannya, Bursa Malaysia dan badan berkanun seperti SC memainkan peranan penting untuk menggalakkan pelaburan patuh syariah di Malaysia. Pelbagai inisiatif yang telah diambil untuk menjadikan pelaburan di Malaysia patuh dan diyakini syariah. Dengan keyakinan yang tinggi terhadap pasaran syariah di Malaysia, ia dapat menarik minat ramai pelabur syariah global untuk melabur di pasaran Malaysia.


Elon Musk Pencetus Legasi Teknologi

Disebalik kejayaan sesebuah syarikat, pasti adanya seseorang yang menaikkan kegemilangan syarikat tersebut. Produk Apple terkenal dengan Steve Job, Tesla terkenal dengan imej Elon Musk. Setiap kali keluarnya produk baharu dari Tesla Motor pastinya terpaparnya imej ini. Tahukah anda, Elon Musk bukan sahaja terlibat dalam industri automatif kenderaan, malah beliau terlibat dalam pelbagai industri. Siapakah sebenarnya beliau?

Pencipta pelbagai produk

Elon Musk merupakan jurutera dan usahawan teknologi. Beliau memegang kerakyatan Afrika Selatan, Kanada dan Amerika Syarikat. Sebelum terlibat dengan Tesla Motors, beliau telah mengasaskan pelbagai syarikat antaranya Zip2, Paypal, dan SpaceX.

Zip 2

Elon Musk dan abangnya Kimbal mula melihat potensi ketika dunia internet mula berkembang pada tahun 90-an. Elon Musk telah mengambil peluang ini dan sanggup berhenti daripada pengajian di Stanford University dalam bidang PhD. Beliau dan abangnya telah meminjam modal sebanyak $28,000 daripada ayahnya untuk menubuhkan syarikat Zip2, syarikat membuat perisian web pada tahun 1995.

Beliau telah memfokuskan perniagaan Zip2 untuk syarikat surat khabar yang ingin beralih ke arah akhbar digital seperti The New York Times dan Chicago Tribune. Menjelang tahun 1999 Zip2 telah dijual kepada syarikat Compaq sebanyak $307 juta.

Paypal

Pada mulanya, syarikat ini dikenali sebagai X.com sehingga dijenamakan dengan menggunakan nama Paypal pada tahun 2001. X.com adalah sebuah syarikat pembayaran mel elektronik dan perkhidmatan niaga dalam talian.

Beliau telah menggunakan modal hasil penjualan Zip2 sebanyak AS$10 juta. Kemudian syarikat ini telah bergabung dengan Confinity, syarikat yang menyediakan perkhidmatan pembayaran dalam talian. Dari sinilah nama X.com ini ditukar menjadi Paypal.

SpaceX

Diasaskan pada tahun 2002 yang berkonsepkan teknologi yang mempunyai visi dan misi dalam dunia penerokaan angkasa lepas. Elon Musk merupakan CEO bagi SpaceX dan objektif syarikat tertubuh untuk membangunkan teknologi untuk eksplorasi angkasa pada kos yang rendah dan penjelajahan ke planet Marikh. Pada mulanya SpaceX terpaksa bersaing dengan syarikat Boeing dan Lockheed yang telah lama memonopoli industri ini.

Kini Space X telah mendapat kontrak daripada NASA sebanyak $1.6 bilion untuk menghantar bekalan makanan, perubatan dan peralatan ke Stesen Angkasa Antarabangsa. Kejayaan terbesar mereka adalah penghasilan roket Falcon Heavy yang dikatakan murah dan mampu setanding kualiti roket SLS milik NASA.

Gambar: qz.com

The Boring Company (TBC)

Elon Musk bukan sahaja melibatkan diri dalam industri kenderaan elektrik. Malah beliau telah menubuhkan sebuah syarikat yang menjalankan penggerudian terowong dan penyelidikan melibatkan sistem pengangkutan dalam terowong. TBC dimiliki sepenuhnya oleh beliau dengan pegangan ekuiti sebanyak 90% dan selebihnya dimiliki oleh SpaceX.

Beliau telah mencadangkan satu penyelidikan yang dikenali sebagai
hyperloop
. Ia adalah satu teknologi dalam sistem pengangkutan bawah tanah yang boleh bergerak sepanjang 700 batu bersamaan 1,126 kilometer tanpa menggunakan roda.

Gambar: Boring Company

SolarCity

SolarCity Corporation merupakan salah satu anak syarikat Tesla. Syarikat ini menjalankan perniagaan berasaskan tenaga solar dan menjalinkan kerjasama dengan beberapa syarikat, antaranya Panasonic. Pada asasnya syarikat ini ditubuhkan pada tahun 2006 oleh Peter dan Lyndon Rive yang mendapat cadangan daripada sepupu mereka iaitu Elon Musk.

Pada tahun 2016, berlakunya pergabungan dengan Tesla dengan pembelian sebanyak $2.6 bilion. Penggabungan ini selaras dengan idea Elon Musk untuk mengurangkan carbon dan meningkatkan penggunaan elektrik solar. Setiap produk dan servis dijalankan melalui laman web Tesla. Hala tuju SolarCity adalah seiring dengan kesedaran global yang lebih cenderung terhadap tenaga hijau. Di Malaysia, kita boleh lihat senarai syarikat yang mempunyai hala tuju yang sama di sektor
Green Technology
.

Tesla

Tesla Motors sebenarnya syarikat Amerika Syarikat diasaskan oleh jurutera bernama Martin Eberhard dan Marc Tarpening pada 1 Julai 2003 sebagai pengeluar kereta sport elektrik canggih. Jenama Tesla diambil sempena nama Nikola Tesla, seorang pereka, ahli fizik, jurutera mekanik dan elektrik. Tesla menjalankan perniagaan mencipta, menjual kereta elektrik serta komponen rangkaian kuasa kenderaan elektrik.

Ramai yang menggangap Elon Musk adalah pengasas Tesla Motors. Tapi seperti yang diterangkan tadi, Elon Musk bukan pengasas Tesla. Pada tahun 2014 Elon Musk menjadi penyumbang dana terbesar dalam Tesla sehingga beliau dilantik sebagai CEO. Beliau merupakan individu yang berjaya menaikkan imej dan memastikan pengeluar kereta elektrik Tesla terus berdaya saing di pasaran.

Dengan kemajuan kereta sekarang, banyak komponen semikonduktor yang diperlukan dalam pembuatan kereta. Antara syarikat yang boleh dilihat dalam bidang semikonduktor kereta adalah di sektor
Semikonduktor
 dan
LED
.

Tesla mencapai kejayaan dalam masa singkat

Tanpa disangka (atau mungkin ada yang menyangka), pada bulan Jun syarikat Tesla telah muncul sebagai pendahulu dan paling bernilai sebagai syarikat automatik. Gelaran ini dianugerah berdasarkan nilai pasaran semasa jenama berkenaan. Kejayaan ini telah mengatasi kuasa besar dalam dunia automatif seperti Toyota dan Volkswagen. Walaupun dunia menghadapi ancaman pandemik Covid-19, ia tidak menggugat prestasi syarikat Tesla.

Gambar: Visual Capitalist

Dalam tempoh setahun saham Tesla telah mengalami kenaikan sebanyak lima kali ganda dari AS$230 (RM985) kepada AS$1,100 (RM4714). Ini menyebabkan pasaran modal Tesla mencecah AS$205 Bilion (RM 878.8 bilion). Kebanyakan penganalisis berasa pelik dan bingung bagaimana nilai syarikat Tesla boleh mendahului Toyota.

Gambar: Bloomberg

Tesla hanya menghasilkan sebanyak 500,000 unit kenderaan sahaja berbanding Toyota yang mengeluarkan sebanyak 10 juta unit setahun. Namun, saham Tesla telah berjaya mendahului saham terkemuka seperti Disney, Coca-Cola dan Exxon Mobil. Para pelabur mula mempercayai kejayaan dihasilkan Tesla dalam pembuatan kenderaan elektrik, yang mampu mengurangkan pencemaran dan mengekalkan kelestarian alam.

Dari zero kepada jutawan

Siapa sangka dengan hanya bermodalkan sebanyak $28,000 dolar ketika melibatkan diri dalam bidang perniagaan, hari ini beliau merupakan individu terkaya di dunia. Menurut Bloomberg, kekayaan Elon Musk bernilai AS$185 bilion (RM747.86 bilion) ketika artikel ini ditulis. Beliau telah mengatasi kekayaan pengasas syarikat peruncitan online Amazon iaitu Jeff Bezos yang kekayaannya berada pada nilai AS$184.6 billion (RM746.25 bilion). Tiga perempat kekayaan Elon Musk diperoleh daripada peningkatan saham Tesla.


Estet Sepakat - Penyedia Perkhidmatan Teknologi dalam Segmen Pertanian

Beras merupakan makanan utama bagi penduduk negara di dunia, terutamanya penduduk di negara Asia. Menjelang tahun 2025, pengeluaran beras dunia dijangka akan meningkat sebanyak 570 juta tan. Pengeluar beras terbesar di dunia adalah China, India, Indonesia, Bangladesh, Vietnam, Myanmar dan Thailand. Negara ini menyumbang 80 peratus pengeluaran beras dunia pada masa kini.

Isu pengeluaran beras

Di sebalik kepentingannya, beberapa negara pengeluar beras termasuklah negara Malaysia perlu mengimport beras untuk memenuhi keperluan harian domestik mereka. Jika dilihat secara keseluruhan, terdapat melebihi 35 juta pesawah di Malaysia, Indonesia dan Thailand majoriti memiliki ladang kurang dari 1 ha (hektar). Walaupun peranan mereka amat penting dalam memastikan jaminan makanan (
food security)
 negara tersebut mencukupi, namun kebanyakan petani ini masih berada di dalam kemiskinan. Hal ini disebabkan, penggunakan kaedah dan teknologi pertanian yang kurang bersesuaian telah mengakibatkan kos penanaman menjadi tinggi tetapi hasil pengeluaran masih rendah.

Untuk memastikan pengeluaran padi tempatan kembali optimum dan meningkat, beberapa isu perlu diselesaikan. Antaranya, isu pengeluaran padi dan kadar kemiskinan pesawah perlu segera ditangani. Oleh itu, syarikat seperti Estet Sepakat menawarkan perkhidmatan yang berupaya menyelesaikan masalah ini. Buat masa ini, Estet Sepakat menyasarkan petani kecil di Malaysia terlebih dahulu. Mereka juga mempunyai perancangan untuk berkembang ke negara Indonesia dan Thailand.

Apa itu Estet Sepakat?

Estet Sepakat Sdn Bhd
 merupakan sebuah syarikat
Agriculture Technology as a Service (ATaaS)
yang menguna pakai teknologi mesin dan data yang cekap untuk meningkatkan segmen pertanian. Syarikat ini menyasarkan untuk menghasilkan sebuah komuniti petani padi yang celik mengenai teknologi berdasarkan penggunaan data. Secara tidak langsung, ia berupaya membantu pesawah menjana pendapatan lebih stabil dan munasabah dalam jangka masa panjang.

Gambar:
Estet Sepakat

Perkhidmatan yang ditawarkan

Antara penyelesaian Estet Sepakat menggunakan pendekatan ATaaS adalah seperti berikut:

Mengoptimumkan perkhidmatan mesin industri dengan menggunakan mesin yang disediakan oleh Estet Sepakat dan mengurus mesin dari pihak ketiga melalui
Fleet Management Software.
Kaedah ini berupaya mengatasi masalah kekurangan buruh industri menyebabkan kos penanaman lebih tinggi dan hasil yang rendah. Penggunaan mesin secara optimum menjadikan kos perkhidmatan mesin yang lebih rendah kepada petani.

Mewujudkan komuniti petani digital

yang dikenali sebagai Komuniti SEPAKAT dengan mengagregat pembelian mereka kepada kos pembelian input yang lebih rendah.

Menghubungkan Komuniti SEPAKAT dalam platform pasaran secara dalam talian bagi memudahkan penjualan dan tanpa melibatkan orang tengah.

Menyediakan akses kepada petani mengenai
big data analytics
 dan a
rtificial intelligence
melalui platform BIDARATI.

Melaksanakan peralatan pertanian yang bersesuaian untuk meningkatkan hasil petani dan mengurangkan kos input mereka. Dalam masa yang sama dapat meningkatkan pendapatan.

Mewujudkan akses terus dalam pasaran dengan melibatkan peruncit dan pembeli dalam Komuniti SEPAKAT.

Kepakaran teknologi

Dari segi kepakaran teknologi, Estet Sepakat telah menggabungkan dua kaedah pelaksanan melalui BIDARATI (SaaS) dan perkhidmatan mesin (EaaS) dalam program ini. Gabungan dua kaedah ini akan mengukuhkan syarikat dan mengurangkan pesaingan dari pesaing yang berpotensi dalam pemain industri yang sama.

Estet Sepakat menjangkakan kekuatan program ini akan datang dari Komuniti Sepakat. Jika pihak Estet berupaya mewujudkan kesetian dalam diri pelanggan, tidak mustahil segmen Komuniti Sepakat akan memberikan satu sistem perniagaan dan pendapatan jangka panjang secara berulang.

Platform BIDARATI (SaaS)

Platform BIDARATI merupakan pusat saraf yang berfungsi menyalurkan maklumat melalui kaedah aliran data. Bukan itu sahaja, ia akan mengawal transaksi pada e-dompet, e-Marketplace dan pengurusan
fleet
 untuk mesin yang digunakan. Seterusnya, menyampaikan data yang diperlukan dalam pelbagai komponen kepada pengguna data yang berkaitan seperti petani, pengurus ladang, pengurus logistik dan penyelia
fleet.
Semua komponen ini menggunakan analisis
big data, artificial inteligence
 (AI) dan
machine learning
 serta kesahihan transaksi menggunakan kaedah
blockchain
.

Perancangan dan kaedah dalam platform BIDARATI. Gambar: Estet Sepakat

Penggunaan Mesin (EaaS)

Dalam kaedah ini, Estet Sepakat akan menggunakan beberapa mesin yang bersesuaian yang berupaya mengurangkan kos pengeluaran pada kadar optimum dan meningkatkan semula kadar pendapatan petani melalui peningkatan pengeluaran beras.

Penggunaan teknologi mesin dalam komponen EaaS. Gambar: Estet Sepakat

Sumber pendapatan

Sumber pendapatan Estet Sepakat akan diperolehi melalui caj bayaran perkhidmatan terhadap platform Eaas dan SaaS. Pembayaran ini akan dikenakan kepada petani sama ada secara langsung atau tidak langsung yang melibatkan pelbagai pengurus ladang, wakil petani atau koperasi mereka. Perstrukturan harga yang disediakan oleh Estet Sepakat berupaya menjimatkan petani atau berlakunya peningkatan dalam hasil pengeluaran mereka. Ini membolehkan mereka meningkatkan pendapatan pada akhir musim.

Selain itu, Estet Sepakat melaksanakan satu mekanisme melalui pembelian jerami padi selepas tuai daripada petani. Ini dapat memberikan pendapatan tambahan kepada para petani. Pelaksanaan platform BIDARATI berupaya menjana pendapatan langsung kepada Estet selain daripada mengoptimumkan hasil bagi perkhidmatan EaaS. Dalam tempoh 5 tahun akan datang , hasil langsung daripada BIDARATI dijangka memberi pulangan kepada syarikat sekitar 20 peratus daripada jumlah pendapatan syarikat.

Sasaran Estet Sepakat

Apabila menggunakan platform BIDARATI (SaaS) dan mesin (Eaas), Estet Sepakat berharap dapat meningkatkan pendapatan petani dalam Komuniti Sepakat kepada RM 5,000 sebulan berbanding RM 2,500 sekarang.

Gambar: Estet Sepakat

Jalinan usaha sama

Melalui program ini, Estet Sepakat telah menjalinkan kerjasama dengan beberapa buah syarikat yang mempunyai kepakaran masing-masing.

Gambar: Estet Sepakat

Sebab untuk perlu melabur ekuiti ECF di Estet Sepakat

Umumnya, ini adalah kempen pelaburan pertama Estet Sepakat dalam platform ekuiti ECF. Estet Sepakat berharap dapat mengumpul nilai minimum sekitar RM 1.4 juta dan menawarkan pelabur sehingga 9% kepentingan dalam syarikatnya. Terdapat beberapa faktor mengapa para pelabur perlu melabur ekuiti ECF dalam Estet Sepakat ini, antaranya ialah:

Teras perniagaan yang dijalankan melibatkan pengeluaran makanan utama dan satu keperluan yang penting.

Jangkaan
return of investment
(ROI) yang tinggi.

Mempunyai dua peluang pelaburan iaitu dalam jangka pendek melalui penjualan ECF dan potensi jangka panjang melalui penyenaraian IPO di pasaran saham.

Dari segi kesan sosial, ia berupaya mengeluarkan pesawah dari kadar kemiskinan serta meningkatkan jaminan makanan

untuk negara.

Peluang dalam
Serviceable Addressable Market (SAM)
sebanyak RM 82 bilion dalam tempoh 5 tahun.

Pelan Perlindungan Pelaburan yang mengutamakan pemegang saham dalam Ekuiti Crowdfunding (ECF).

Baru-baru ini, Estet Sepakat dan Ethis ada membuat
final pitch
untuk kempen mereka secara langsung di Zoom dan Facebook. Boleh tonton rakaman tersebut dengan menekan
link ini
.

Kempen ini ditawarkan melalui platform Equity Crowdfunding (ECF) patuh shariah iaitu
Ethis Ventures
. Untuk mengetahui lebih lanjut bagaimana cara dan kaedah melabur ekuiti ECF dalam Estet Sepakat, anda boleh rujuk di
link
 ini.


ETF Menawarkan Pelaburan Berisiko Rendah

Kami pernah berkongsi
pengenalan tentang ETF
. Ia merupakan singkatan kepada Exchange Traded Fund atau dalam bahasa Melayu, Dana Dagangan Saham. Seperti Unit Trust, sebuah dana itu boleh merangkumi satu koleksi atau bakul saham yang membentuk profail risiko tersendiri.

ETF boleh difahami sebagai sebuah dana pelaburan seperti Unit Trust atau Amanah Saham. Dana ini boleh terdiri daripada pelaburan dalam ekuiti, komoditi atau REITs dan sebagainya, dan ia boleh didagangkan di Bursa Malaysia. Satu kelebihan ETF kita boleh lihat di sini ialah ia mempunyai kecairan yang lebih baik berbanding dana Unit Trust. ETF boleh didagangkan sepanjang waktu pasaran, manakala Unit Trust hanya boleh didagangkan mengikut satu harga pada waktu tutup pasaran.

Kenapa Risiko ETF lebih rendah

Seperti juga Unit Trust, ETF dilaburkan ke dalam ekuiti yang dipelbagai (
diversified
) untuk mengurangkan risiko. Sebagai contoh, sebuah dana ETF boleh meletakkan pegangan dalam beberapa saham di dalam satu bakul. Bakul ini mewakili sebuah unit ETF dan saham-saham di dalam bakul ini sebagai saham pendasar (
underlying stock
). Harga unit ETF ini akan bergerak mengikut pergerakan saham pendasar ini.

Satu andaian mudah adalah seperti ini. Anda memegang beberapa saham yang bagus dalam portfolio yang terdiri daripada beberapa sektor yang pelbagai. Apabila satu sektor mengalami trend menurun, contohnya Oil & Gas, ada banyak lagi saham lain dalam pegangan yang tidak terkesan.

Strategi pembelian ETF

Sebagai contoh, nilai sebenar dana GOLDETF boleh dilihat berdasarkan harga semasa emas seperti yang ditunjukkan di graf di bawah. Pergerakan harga emas juga adalah sejajar dengan pergerakan GOLDETF.

Pun begitu, ETF kebiasaannya dibeli untuk jangka waktu yang panjang dan untuk strategi pegangan yang pasif. Pasif di sini membawa maksud jangka masa lama dan tidak perlu dipantau secara aktif.

Jenis ETF

Kebiasaannya, ETF dianggap sebagai sebuah dana dalam kelas aset ekuiti. Ini adalah disebabkan pilihan ETF jenis ekuiti yang lebih banyak berbanding yang lain. Namun, terdapat juga ETF jenis komoditi yang aset pendasarnya bersandarkan pada harga komoditi, contohnya emas.

TradePlus Shariah Gold Tracker
 merupakan satu-satunya ETF jenis komoditi di Malaysia yang bersandarkan pada harga emas. Ia boleh didagangkan di Bursa Malaysia dengan simbol GOLDETF.

Dana TradePlus Shariah Gold Tracker atau GOLDETF membolehkan kita melabur pada emas fizikal tanpa perlu dipegang secara fizikal. Dana ini disandarkan pada emas fizikal yang disimpan di Singapura. Pelaburan dana ini adalah patuh syariah, berpandukan perunding syariah Amanie Advisors Sdn Bhd. Setakat ini, TradePlus Shariah Gold Tracker adalah satu-satunya dana ETF syariah yang bersandarkan pada harga emas dan berstatus patuh syariah

Sekurangnya 95% dari keseluruhan dana disimpan dalam bentuk emas yang di beli hanya dari pengilang emas bertauliah dari London Bullion Market Association (“LBMA”). Kesemua emas ini disimpan dengan selamat di dalam peti besi di Singapura. Ketika artikel ini ditulis, sekitar 99% daripada keseluruhan dana disimpan dalam bentuk emas.

Dari sini, satu unit GOLDETF dianggarkan sama dengan 0.01 gram emas, berserta tunai. Sekiranya anda membeli 1 lot unit, ianya bersamaan dengan membeli 1 gram emas. Sebagai perbandingan, kita boleh lihat harga emas semasa dengan harga satu lot ETF di bawah:

Carta harga emas:
iSaham

Cara menjana keuntungan dengan ETF

Sama seperti saham, anda mendapat keuntungan dari ETF sekiranya membeli pada harga rendah dan jual pada harga tinggi (
Buy Low Sell High
). Sekiranya ETF tersebut adalah jenis ekuiti, kebiasaannya terdapat juga pemberian dividen yang disebut sebagai
income distribution
. Dividen ini tertakluk kepada pemberian dividen oleh saham pendasar di bawah dana ETF tersebut.

Untuk ETF jenis komoditi emas pula, cara mendapatkan keuntungan adalah sama sahaja dengan pelaburan emas. Nilai pelaburan anda akan menaik apabila harga emas menaik. Antara perkara yang boleh menyebabkan harga emas naik ialah tahap hutang yang tinggi dalam pasaran kewangan dan kelemahan harga aset.

Kesimpulan

Tidak semua ETF ini dikategorikan sebagai patuh syariah. Oleh itu, TradePlus Shariah Gold Tracker atau GOLDETF boleh menjadi pilihan anda untuk pelaburan patuh syariah. Jika anda mencari ETF dari sektor-sektor tertentu, anda juga boleh mengisikan borang permintaan secara atas talian di
sini
.


Evolusi SCIB Dari Pengeluar Konkrit Kepada Pemain EMCC

Sarawak Consolidated Industries Berhad
 atau SCIB adalah syarikat pengeluaran dan pembinaan di Kuching. Perniagaan utama SCIB ialah pengeluaran precast concrete products yang digunakan dalam industri pembinaan. Mereka adalah pengeluar terbesar di Malaysia Timur dan produknya terkenal di kalangan pemaju dan kontraktor di Sarawak dan Borneo. Malah, mereka mendahului pasaran di rantau tersebut dalam segmen perniagaan yang diceburi.

Kini, SCIB telah mengembangkan sayapnya ke pasaran luar negara seperti Indonesia dan Timur Tengah dengan menumpukan kerja-kerja Engineering, Manufacturing, Construction and Commissioning (EMCC).

Dari pengeluar kepada pembina

SCIB mengeluarkan pelbagai jenis precast concrete yang digunakan untuk pembinaan bangunan dan infrastruktur. Produk mereka juga digunakan dalam pelbagai projek infrastruktur Sarawak seperti infrastruktur bekalan tenaga dan air dan juga projek besar Pan Borneo Highway. Sebelum ini, tumpuan syarikat adalah lebih kepada pengeluaran dan bekalan. Kini, syarikat menceburi bidang pembinaan dengan lebih agresif.

Gambar: SCIB

Terbaru, syarikat telah memasuki pasaran EMCC di Indonesia, Oman dan Qatar. Indonesia kini menjalani proses peralihan ibu negara dan akan menjalankan projek pembinaan yang besar. Qatar pula akan mengacara Piala Dunia FIFA 2022, dan peluang di Oman dalam perkembangan Zon Ekonomi Khas akan diteroka. Penambahan aktiviti syarikat ini boleh dikaitkan dengan perubahan pegangan yang berlaku pada SCIB bermula 2019.

Serba Consolidated

Pada Ogos 2019, terdapat sebuah perubahan besar yang berlaku pada syarikat. Dato Dr. Ir. Mohd Abdul Karim atau Dato Karim, pengasas
Serba Dinamik
 telah menambah pegangannya dalam SCIB. Sekaligus, ini menjadikan beliau sebagai pemegang saham terbesar dalam SCIB.

Beliau dapat membawa pengetahuan dan selok belok dunia pembinaan antarabangsa, terutamanya Timur Tengah ke dalam SCIB. SCIB yang selama ini lebih menumpukan kepada pengeluaran kini menjadi lebih bersepadu dengan perkhidmatan pembinaan.

Dengan pengetahuan dan rangkaian yang dibawa oleh Dato Karim, SCIB dapat meluaskan perniagaannya ke dalam pasaran yang lebih luas. Antara projek baru yang kita dapat lihat di luar negara ialah kontrak bernilai sekitar RM 864.5 juta di Qatar dan Oman pada suku pertama 2020. Jika kita lihat pada portfolio Serba Dinamik, sebahagian besar projek mereka datangnya dari Timur Tengah. Maka, kita boleh jangkakan pelbagai lagi manfaat yang boleh diterima oleh SCIB melalui projek kendalian Serba Dinamik di Timur Tengah.

Peta Operasi Serba Dinamik. Gambar: Serba Dinamik

Dato Karim juga ingin jadikan SCIB lebih menarik kepada institusi. Untuk ini, beliau ingin membawa nilai permodalan pasaran syarikat ke RM 1 bilion dalam dua tahun, menurut laporan Mac 2020 lalu. Setakat April 2021, permodalan pasaran SCIB telah pun mencecah RM 800 juta. Pun begitu, nilai sasaran RM 1 bilion ini pernah dilepasi pada bulan Januari lalu.

Sebuah penambahan baru lagi dalam syarikat adalah penerokaan peluang industri Oil & Gas. Kita dapat lihat kesungguhan syarikat dengan pemilikan 30% ke dalam syarikat Edaran Kencana Sdn Bhd. Syarikat ini merupakan vendor kepada Petronas, dan akan menjadi barisan hadapan syarikat untuk membida projek-projek Petronas.

Pembelian baru

Dalam berita terkini pula, kita boleh lihat perancangan syarikat untuk membeli syarikat pembinaan di Seri Kembangan, Kencana Precast Concrete Sdn Bhd. Dalam pemfailan Bursa Malaysia, syarikat telah pun keluarkan cadangan ini untuk makluman pemegang saham. Prospek syarikat ini pula dilihat berpotensi untuk projek-projek infrastruktur di Semenanjung seperti ECRL, MRT2, LRT3 dan Lebuhraya Putrajaya (MEX-KLIA-KLIA2).

Dari Sarawak ke Antarabangsa

Untuk tahun 2020, pihak pengurusan telah meletakkan sasaran RM 1.5 bilion buku pesanan atau order book. Sasaran ini telah tercapai sepanjang 2020, dan kini syarikat meletakkan angka RM 3 bilion untuk 2021. Sasaran ini berada pada haluan yang baik dengan RM 2.4 bilion telah terkumpul setakat ini. Ini menunjukkan bahawa mereka komited untuk mengembangkan syarikat ke hadapan.

Operasi di Qatar dan Oman. Gambar: SCIB

Dalam sesi radio BFM terbitan 31 Mac, Encik Rosland Othman, Pengarah Urusan dan CEO SCIB menyatakan bahawa mereka mempunyai lebih banyak projek di luar negara berbanding di Malaysia. 60% pecahan kerja mereka kini bertempat di luar negara, dan 40% di Malaysia. Margin keuntungan di luar negara pula dikatakan lebih tinggi pada 15-20% berbanding Malaysia pada 10-15%. Beliau juga menyatakan keyakinan bahawa terdapat banyak lagi peluang di Timur Tengah yang boleh diteroka dalam jangka masa panjang.

Risiko pungutan bayaran

Akibat daripada Covid-19, banyak syarikat yang mengalami kesukaran dari aspek kewangan. Situasi ini juga tak terkecuali kepada pasaran yang diceburi oleh SCIB. Menurut Encik Rosland, mereka bersifat berhati-hati dalam memilih projek. Buat masa ini, mereka lebih berminat dengan projek bersaiz kecil yang tidak disaingi oleh ramai pemain industri. Risiko kelewatan bayaran juga diambilkira, dan Dato' Karim dikatakan berpengalaman dalam pasaran Timur Tengah dan mengenali syarikat yang diyakini boleh membuat pembayaran apabila projek disiapkan.

Kesimpulan

SCIB telah mengalami fasa perubahan yang semakin progresif. SCIB yang selama ini hanya menumpukan kepada pasaran pengeluaran telah meluaskan sayapnya ke dalam industri pembinaan dan oil & gas. Pasaran tumpuan yang selama ini bersifat tempatan juga diperluas ke skala global, dimulai dengan Indonesia, Qatar dan Oman.


Farm Fresh Ingin Meluaskan Bisnes Serantau dengan IPO

Farm Fresh Berhad adalah sebuah syarikat yang terlibat dengan penternakan lembu tenusu, pemprosesan dan penjualan susu lembu. Syarikat ini kini membuka permohonan IPO dan butirannya adalah seperti berikut:

Harga IPO:

RM 1.35

Status syariah:

Dinilai syariah oleh SAC

Pasaran:

Utama

Permodalan pasaran:

RM 2.5 bilion

Nisbah PE:

71.1

Permohonan ditutup:

8 Mac 2022

Cabutan saham:

11 Mac 2022

Tarikh penyenaraian:

22 Mac 2022

Bisnes Farm Fresh

Farm Fresh Bhd sebelumnya dikenali sebagai Holstein Milk Company Sdn Bhd. Perniagaan utama syarikat adalah ternakan lembu tenusu dan penjualan susu lembu. Anak syarikat Farm Fresh juga terbabit dalam perniagaan perladangan, pemprosesan dan pengeluaran pelbagai produk tenusu. Setakat ini, syarikat ini mempunyai 5 ladang tenusu di Malaysia dan 1 ladang tenusu di Australia merentasi kira-kira 5,400 ekar tanah, dengan jumlah sekitar 9,960 lembu tenusu dan lembu jantan.

Farm Fresh mempunyai pelbagai portfolio produk seperti produk susu RTD (
Ready To Drink
) sejuk, produk susu (
Ultra-high Temperature Processing
) UHT/ambien RTD, produk berasaskan tumbuhan, produk yoghurt, jem buah-buahan dan sos. Rajah di bawah menunjukkan operasi utama syarikat, iaitu daripada perladangan kepada pemprosesan dan pengedaran produk mereka.

Operasi utama perniagaan Farm Fresh

Kesan COVID-19 terhadap bisnes

Walaupun pandemik COVID-19 telah melanda dunia dan Perintah Kawalan Pergerakan (PKP) telah dijalankan berulang kali di Malaysia, ia tidak memberikan kesan buruk yang ketara terhadap perniagaan dan operasi Farm Fresh. Dari segi kewangan, Farm Fresh juga tidak mengalami kesan yang serius kerana dibenarkan untuk terus beroperasi pada masa tersebut sebagai 'perkhidmatan penting'. Hal ini kerana mereka adalah syarikat yang terlibat dalam sektor makanan dan minuman (F&B) iaitu membekal dan mengeluarkan susu dan produk tenusu lain.

Prestasi kewangan

Farm Fresh mengalami kenaikan pendapatan mendadak selama 3 tahun semenjak FYE 2019, iaitu dari RM 178.23 juta menjadi RM 303.07 juta pada FYE 2020. Kenaikan pendapatan diteruskan pada FYE 2021 menjadi jumlah pendapatan pada tahun tersebut sebanyak RM 490.5 juta. Walaupun negara berada dalam PKP, syarikat ini diberikat kebenaran untuk beroperasi sebagai 'perkhidmatan penting'. Oleh itu, ramai pengguna membeli bertujuan untuk simpanan stok ketika PKP tersebut.

Farm Fresh juga menunjukkan peningkatan dalam keuntungan mereka pada 2020 iaitu sebanyak RM34.38 juta berbanding RM 27.38 juta (2019). Namun, peningkatan ini terbantut sedikit kepada RM 32.83 juta dalam tahun 2021 disebabkan liabiliti cukai tambahan sebanyak RM 25.71 juta.

Prestasi kewangan Farm Fresh

Pendapatan Farm Fresh melalui segmen perniagaannya dibahagikan kepada dua, iaitu melalui penjualan produk tenusu dan penjualan produk bukan tenusu. Produk tenusu mereka merangkumi produk susu RTD sejuk, produk susu UHT/ambien, dan yogurt. Manakala, produk bukan tenusu merangkumi produk berasaskan tumbuhan, jem buah dan sos, serta susu mentah.

Pada FYE 2019 sehingga FYE 2020, kenaikan pendapatan banyak disumbangkan daripada dua segmen ini iaitu sebanyak RM 270.52 juta (produk tenusu) dan RM 32.55 juta (produk bukan tenusu) berbanding RM 161.31 juta (produk tenusu) dan RM 16.92 juta (produk bukan tenusu) pada FYE 2019. Kenaikan ini diteruskan pada FYE 2021 menjadi jumlah pendapatan tahun tersebut sebanyak RM 423.76 juta (produk tenusu) dan RM 66.74 juta (produk bukan tenusu).

Jika dilihat, kesemua segmen ini mengalami peningkatan yang baik pada FYE 2019 sehingga FYE 2021 dan pendapatan banyak disumbangkan daripada segmen produk tenusu mereka.

Pendapatan Farm Fresh mengikut segmen

Strategi IPO dan masa depan

Dana yang diterima dari IPO ini akan digunakan untuk tujuan seperti berikut:

Dana

Nilai (juta)

Peratusan (%)

Penubuhan hab pembuatan baharu, ladang tenusu baharu, dan kemudahan pemprosesan integrasi di Malaysia

140

46.5

Pengembangan kemudahan di Australia

60

19.9

Pengembangan di kawasan serantau luar Malaysia

40

13.3

Modal kerja

40.8

13.6

Perbelanjaan penyenaraian

20.2

6.7

Jumlah

301

100.0

Jika dilihat dari jadual di atas, dapat disimpulkan bahawa kebanyakkan dana yang diperolehi dari penyenaraian IPO ini akan digunakan untuk mengembangkan perniagaan. Majoriti dana sebanyak RM 140 juta akan dimanfaatkan untuk penubuhan hab pembuatan baharu, ladang tenusu baharu, dan kemudahan pemprosesan integrasi di Malaysia. Sebahagian daripada dana iaitu 19.9% akan digunakan untuk pengembangan kemudahan di Australia dan 13.3% untuk pengembangan di kawasan serantau luar Malaysia.

Selain itu, tawaran IPO ini juga dapat memberikan modal kerja kepada syarikat sebanyak 13.6% iaitu bersamaan dengan RM 40.8 juta. Baki selebihnya pula akan digunakan untuk perbelanjaan penyenaraian.

Analisis dan industri Farm Fresh

Farm Fresh terlibat dalam industri tenusu, di mana syarikat ini memberi tumpuan kepada penternakan lembu tenusu, pemprosesan dan pengedaran pelbagai produk tenusu dan produk berasaskan tumbuhan.

Industri tenusu

Menurut analisis pasaran industri oleh Frost & Sullivan, industri tenusu di Malaysia berkembang didorong oleh kedua-dua permintaan dan penawaran. Dari segi permintaan, Malaysia semakin mementingkan kesihatan dan mengamalkan diet yang lebih seimbang kaya dengan nutrien dan protein. Dari segi penawaran, syarikat tenusu di Malaysia telah menginovasikan produk yang memenuhi keperluan pengguna, seperti saiz pek baharu, perisa baharu dan lain-lain.

Penjualan runcit produk susu terpilih di Malaysia mengikut segmen

Berdasarkan laporan IMR, industri tenusu ini mencatatkan pertumbuhan yang kukuh dari 2015 hingga 2019. Penjualan runcit produk susu meningkat dari 2015 hingga 2019. Pada tahun 2020, pasaran tenusu ini menunjukkan prestasi yang mampan didorong dengan pembelian panik untuk penyimpanan stok semasa sekatan pergerakan dikenakan di seluruh negara oleh kerajaan. Dalam sembilan bulan pertama 2021, jualan produk tenusu untuk industri di Malaysia stabil, tetapi merosot sedikit berbanding dengan prestasi kukuh yang dicapai pada 2020.

Persaingan

Industri tenusu di Malaysia mempunyai daya saing yang tinggi, dengan penawaran produk yang pelbagai daripada jenama tempatan hingga antarabangsa. Aktiviti perniagaan Farm Fresh terlibat dalam peringkat
upstream
,
midstream
, dan
downstream
. Di peringkat
upstream
, Farm Fresh bersaing dengan jenama antarabangsa dan tempatan. Di peringkat
midstream
 dan
downstream
, Farm Fresh bersaing dengan pemproses yang menghasilkan susu mentah dari Malaysia dan luar negara. Beberapa pesaing Farm Fresh termasuk jenama keluaran bersepadu Malaysia seperti Kedah Dairy, Bright Cow, Eco-Fresh dan banyak lagi. Manakala persaing dari peringkat
midstream
 dan
downstream
 ialah Dutch Lady, Goodday, Marigold dan lain-lain.

Nilai pasaran Farm Fresh dan persaingnya

Berdasarkan rajah di atas, Farm Fresh menunjukkan pertumbuhan yang kukuh berbanding persaingnya dari 2018 hingga September 2021. Walaubagaimanapun, jenama Dutch Lady masih menjadi peneraju dalam industri tenusu.

Nilai pasaran Farm Fresh dalam produk susu RTD dan yogurt untuk 2015 sehingga September 2021

Tambahan pula, nilai pasaran Farm Fresh untuk produk susu RTD telah meningkat daripada 3% pada 2015 kepada 15% pada sembilan bulan pertama 2021. Manakala, untuk nilai pasaran produk yogurt pula menunjukkan peningkatan kepada 11% dalam sembilan bulan pertama 2021 dariapda 5% pada 2015. Menurut Frost & Sullivan, pada Januari 2022, Farm Fresh mempunyai portfolio terluas bagi produk tenusu buatan tempatan (iaitu produk susu RTD, yogurt dan susu RTD berasaskan tumbuhan) di kalangan syarikat bersepadu Malaysia yang mengeluarkan jenama tenusu tempatan.

Perbincangan

Industri tenusu adalah industri yang tidak terima impak yang besar di kala wabak COVID-19 yang melanda. Walaupun sekatan perjalanan dan PKP telah dilaksanakan berulang kali, ia tidak menjejaskan perniagaan Farm Fresh. Hal ini kerana syarikat Farm Fresh dibenarkan beroperasi sebagai 'perkhidmatan penting', kerana mereka ialah syarikat yang mengeluarkan bekalan produk susu.

Jika diperhatikan, pendapatan syarikat dilihat meningkat dengan baik bagi 3 tahun yang terakhir. Tambahan pula, menurut Frost & Sullivan, syarikat ini mempunyai kedudukan pasaran yang kukuh dan rekod kejayaan dalam segmen perniagaan mereka.

Melalui penyenaraian di IPO ini, Farm Fresh akan menggunakan jumlah besar dana yang dikumpul untuk membangunkan dan mengembangkan perniagaan syarikat. Hal ini menunjukkan satu langkah yang positif oleh syarikat dalam usahanya untuk meningkatkan lagi pendapatan. Namun begitu, syarikat masih perlu membuktikan keberkesanan strategi mereka apabila disenaraikan di Bursa Malaysia pada akhir bulan ini.


Farm Fresh, Senheng dan Beberapa Syarikat Bakal ke IPO

Setakat pertengahan tahun 2021, terdapat 11 IPO baharu telah disenaraikan di Bursa Malaysia. Penyenaraian IPO ini telah mendapat sambutan luar biasa oleh pelabur saham di Malaysia. IPO adalah singkatan kepada Initial Public Offering. Ia dimana sesebuah syarikat persendirian pertama kali menjual sebahagian milikan syarikatnya kepada orang awam melalui Bursa Malaysia.

Apabila disenaraikan syarikat tersebut mendapat dana yang besar. Lain syarikat, lain cara penggunaan dana. Mari kita lihat antara IPO yang bakal disenaraikan di Bursa Malaysia.

Farm Fresh Bhd

Sektor: Industri Tenusu

Segmen Pasaran: Mempunyai beberapa ladang di Malaysia dan Australia

Farm Fresh Bhd
sebelumnya dikenali sebagai Holstein Milk Company Sdn Bhd. Perniagaan utama mereka adalah ternakan lembu tenusu dan penjualan susu lembu. Anak syarikat Farm Fresh juga terbabit dalam perniagaan perladangan, pengeluaran dan pelbagai produk tenusu.

Gambar:
Farm Fresh

Khazanah mempunyai 30% pegangan dalam syarikat ini. Penyenaraian IPO ini bertujuan untuk mengumpul dana dalam mengembangkan perniagaan di Malaysia termasuk menubuhkan sebuah hab pengeluaran baharu serta kemudahan proses tenusu. Selain itu, mengembangkan pengeluaran fasiliti di Australia dan digunakan sebagai modal kerja.

JIka dilihat pada prestasi kewangan yang diterima oleh Farm Fresh, ia menunjukkan peningkatan mendadak terutamanya dalam segmen pendapatan selama 3 tahun. Pada tahun 2021, Farm Fresh mencatatkan pendapatan sebanyak RM 490.5 juta berbanding RM 178.23 juta (2019) dan RM 303.07 juta (2020). Peningkatan ini terbantut sedikit apabila keuntungan Farm Fresh sedikit merosot daripada RM 34.38 juta (2019) kepada RM 32.83 juta (2021).

Senheng Sdn Bhd

Sektor: Peruncit Barangan Elektrik dan elektronik

Segmen Pasaran: Mempunyai 103 rangkaian kedai di seluruh Malaysia

Sengheng mula ditubuhkan pada tahun 1989 yang merupakan cawangan pertama pada ketika itu. Kini, ia adalah salah satu rangkaian peruncitan penjualan barangan elektrik dan elektronik terbesar di Malaysia. Pelbagai jenama tempatan dan antarabangsa yang ditawarkan dalam rangkaian ini melibatkan peralatan dapur, peralatan penjagaan diri, gadget dan barangan digital serta pelbagai lagi.

Gambar:

Bukan itu sahaja, Senheng juga mempunyai jenama sendiri dalam produk peralatan memasak yang dikenali sebagai "Delighto". Dana daripada penyenaraian IPO akan digunakan untuk menaik taraf dan meningkatkan kualiti cawangan sedia ada. Selain itu, ia juga digunakan dalam mengembangkan perniagaan pengedaran jenama baru, gudang dan pasaran logistik, serta meningkatkan infrastruktur rangkaian digital.

Dari segi prestasi kewangan Senheng mencatatkan keuntungan sebanyak RM 55.64 juta pada tahun 2020. Keuntungan pada tahun tersebut sedikit menurun berbanding tahun 2018 sebanyak RM 61.06 juta. Namun berbeza pula bagi pendapatan yang diterima, ia memperoleh pendapatan tertinggi sepanjang 3 tahun iaitu tahun 2020 sebanyak RM 1.29 bilion.

Swift Haulage Berhad

Sektor: Perkhidmatan dan kemudahan logistik

Segmen Pasaran: Pasaran Asia Tenggara

Swift Haulage Berhad
 ditubuhkan pada 29 November 2000 yang pada ketika itu menggunakan nama Yinson Haulage Sdn Bhd. Syarikat ini menyediakan perkhidmatan logistik yang merangkumi pengangkutan kontena, pengangkutan darat, perkhidmatan pergudangan dan penghantaran barangan. Operasi logistik domestik bersepadu dan ibu pejabat terletak di Malaysia, manakala di Thailand tertumpu dalam pengangkutan rentas sempadan.

Gambar:
Swift

Penyenaraian IPO ini bertujuan untuk mengumpul dana pembinaan gudang baru, pembeliaan tanah dan 30 unit
prime movers,
serta pembayaran hutang bank. Antara pemain industri yang terlibat dalam industri sama dengan Swift apabila akan di senaraikan dalam pasaran Bursa Malaysia adalah Tasco, Cj Cen, Tiong Nam, Xin Hwa dan lain-lain.

Dari segi aspek kewangan, Swift menunjukkan prestasi tidak konsisten selama 3 tahun dari tahun 2018 sehingga tahun 2020. Jika dilihat pendapatan Swift pada tahun 2019 lebih tinggi dengan mencatatkan RM 610.20 juta berbanding tahun 2020 sebanyak RM 555.84 juta. Berbeza pula dari segi kadar keuntungan yang diterima, pada tahun 2020 Siab mencatatkan keuntungan sebanyak RM 41.69 juta. Ia merupakan keuntungan tertinggi berbanding tahun sebelumnya.

Aurelius Technologies Berhad

Sektor: Penyediaan perkhidmatan pembuatan elektronik (EMS)

Segmen Pasaran: Asia Pasifik, Amerika dan Eropah

Aurelius
 adalah sebuah syarikat yang terlibat dalam penyediaan perkhidmatan pembuatan elektronik (EMS) yang memfokuskan pasaran industri produk elektronik. Ia mempunyai anak syarikat yang dikenali sebagai BCM Electronics yang bertapak di Kulim, Kedah. Syarikat ini terlibat dalam 3 segmen produk iaitu produk IoT dan komunikasi, komponen semikonduktor dan peralatan elektronik.

Gambar:
atechgroup

Dari segi prestasi kewangan, pendapatan Aurelius tidak konsisten sepanjang 3 tahun dari tahun 2018 sehingga 2020. Pada tahun terbaru 2020 ia mencatatkan pendapatan sebanyak RM 362.17 juta berbanding tahun sebelumnya RM 389.31 juta. Keuntungan pada dua tahun pertama adalah tertinggi dengan mencatatkan sekitar RM 23.8 juta (2018) dan 23.59 juta (2019). Namun, pada tahun 2020 ia telah merosot kepada RM 15.01 juta dengan margin keuntungan 4.2%.

Siab Holdings Berhad

Sektor: Pembinaan dan Perumahan

Segmen Pasaran: Infrastruktur kejuruteraan awam dan pembinaan bangunan

Siab Holdings Berhad
 merupakan kontraktor G7 yang mempunyai 4 anak syarikat iaitu Siab Construction, Siab Development, Siab Engineering dan Siab Network. Melalui anak syarikat ini, Siab bertanggungjawab dalam pembinaan bangunan kediaman dan bukan kediaman. Selain itu syarikat ni juga menyediakan penyelesaian dan perkhidmatan dalam segmen ICT.

Projek pertama kompleks membeli-belah yang diuruskan oleh Siab. Gambar:
Siabmy.com

Melalui IPO ini, Siab akan mendapat dana untuk membeli peralatan mesin pembinaan, pembayaran hutang bank serta mendapatkan perisian dan sistem yang lebih baik. Selain itu, dana ini juga akan digunakan untuk membeli tanah yang bertujuan membina kemudahan penyimpanan bahan binaan dan peralatan mesin.

Dari segi prestasi kewangan, Siab menunjukkan pertumbuhan yang stabil dari tahun 2018 sehingga tahun 2020. Prestasi ini diteruskan apabila Siab mencatatkan keuntungan sebanyak RM 11.04 juta pada tahun 2020 berbanding dua tahun sebelumnya RM 5.63 juta (2018) dan RM 6.95 juta (2019).

Cengild Medical Berhad

Sektor: Kesihatan dan perubatan

Segmen Pasaran: Malaysia

Cengild Medical Berhad
 sebuah syarikat yang menyediakan perkhidmatan kesihatan yang mengendalikan pusat perubatan mengkhususkan dalam diagnosis dan rawatan penyakit
gastrointestinal, liver diseases,
dan
 obesity.
Dana IPO ini akan digunakan dalam mengembangkan rangkaian pusat perubatan, meningkatkan fasiliti sedia ada dari segi pembelian kemudahan perubatan dan lain-lain.

Gambar: Cengild

Cengild menunjukkan peningkatan pendapatan selama 3 tahun dari tahun 2018 hingga 2020 dengan mencatatkan pendapatan tertinggi sebanyak RM 39.20 juta. Namun keuntungan sedikit menurun pada tahun 2019 dengan mencatatkan RM 1.48 juta berbanding tahun sebelumnya RM 4.14 juta.

Pada tahun 2020, keuntungan Cengild kembali meningkat sebanyak RM 3.95 juta. Berdasarkan graf kita dapat lihat peningkatan keuntungan selepas cukai (PAT) dari RM 3.84 juta pada FPE 2020 ke RM 8.47 juta pada FPE 2021.

Pelbagai lagi IPO menarik

Berdasarkan propektus IPO dari laman web
SC
terdapat sekitar 20 syarikat yang telah menghantar draf propektus IPO. Syarikat ini meliputi pelbagai berlainan sektor pemain industri. Antara yang boleh dikenalpasti ialah
MTT Shipping and Logistic Berhad
, TUC Holdings Berhad,
Keyfield International Berhad
,
HARPS Holdings Berhad
,
Orgabio Holdings Berhad
 dan
SFP Tech Holdings Berhad.

MTT terlibat dalam perkhidmatan penghantaran maritim, khususnya kapal kontena, pengurusan kapal, logistik automotif dan lain-lain perkhidmatan berkaitan kontena. Penyenaraian ini bakal menambahkan jumlah syarikat yang didagangkan di Bursa dalam sektor perkapalan dan logistik.

Seterusnya, TUC merupakan syarikat pelaburan yang mempunyai dua anak syarikat yang dikenali sebagai
VSD
 dan VSD Green. Melalui anak syarikatnya, ia terlibat dalam perkhidmatan penawaran smart meter, pembuatan
arc protection system
dan
 integration of electrical distribution systems
serta lain-lain berkaitan produk elektrik.

Syarikat-syarikat di atas telah pun menghantar prospektus awal ke SC, ia menandakan langkah yang semakin hampir ke arah IPO. Ada antara syarikat yang sudah melalui fasa permohonan melalui MITI seperti Orgabio, Aurelius Technologies, MTT, Swift, Senheng dan lain-lain.